title: Babylonin vankeus

text: Juudan kuningaskunta, joka oli Israelia pienempi, vastusti Israelia pitempään valloittajia ja jopa laajeni vuosina 930–730 eaa. Raamatussa kerrotaan isien jumalalle kuuliaista kuninkaista profeetoista sekä huonoista hallitsijoista kuten Israelin kuninkaan Ahabin tyttärestä Ataljasta, joka hallitsi Juudaa 850-luvun eaa. jälkeen ja Baal-uskonsa takia surmattiin. Juudan kuningaskunta joutui Egyptin vasalliksi ennen kuin Babylonian kuningas Nebukadnessar II vuonna 587 eaa. hävitti Jerusalemin temppelin ja vei suuren osan kansasta vankeuteen Babyloniaan.


title: Babylonin vankeus

text: Raamatun mukaan Nebukadnessar vei suuren osan Jerusalemin asukkaista vankeuteen Babyloniin Juudan kuningas Joojakinin aikana antaen vain köyhien jäädä sinne. Myöhemmin, Nebukadnessarin 19. hallitusvuotena, Sidkian hallitessa, Jerusalem hävitettiin piirityksen jälkeen täysin ja koko väestö vietiin pakkosiirtolaisuuteen.. Kun Persian kuningas Kyyros (Koores) myöhemmin valloitti Babylonin, hän myönsi juutalaisille oikeuden palata Juudaan. Samalla hän antoi heille luvan rakentaa myös Jerusalemin temppeli uudestaan, mutta se saatiin rakennetuksi vasta Dareioksen hallitsijakaudella.


title: Babylonin vankeus

text: Koska ajanjakso kesti perimätiedon tai Raamatun mukaan vain 58 vuotta, mikä aika on hyvin inhimillisesti muistettavissa, on Babylonin vankeudella mahdollisesti keskeinen merkitys juutalaisuuden ja siitä kehittyneen kristinuskonkin nostalgiselle kaipaukselle "Pyhään maahan". Tätä metaforaa esiintyy myöhemminkin rajansiirtojen yhteydessä esimerkiksi Balkanilla, luovutetun Karjalan kysymyksen yhteydessä sekä Neuvostoliiton sisäisiä kansojen pakkosiirtoja käsiteltäessä.


title: Babylonin vankeus

text: Professori Simo Parpola kirjoitti Helsingin Sanomissa 16.1.1992, jossa hän jostain syystä määrittelee vankeuden pituudeksi 300 vuotta: ”Lukemattomat seikat viittaavat siihen, että juutalaiset – jotka olivat sentään kolmesataa vuotta eli seitsemän sukupolven ajan Babyloniassa vankeina – omaksuivat täydellisesti maan kulttuurin ja uskonnon; ne fanaatikot, jotka palasivat sitten Israeliin, toivat sen mukanaan jokseenkin sellaisenaan. Lähi-idän maat olivat jo kauan ennen ajanlaskumme alkua samaa kulttuuripiiriä.”


title: Babylonin vankeus

text: Baabelin vankeudeksi kutsutaan myös Avignonin vankeutta eli ajanjaksoa 1309–1377, jolloin Rooman paavit olivat vastentahtoisessa maanpaossa Avignonissa, Ranskassa.


title: Duran Duran

text: Duran Duran on englantilainen pop- ja rock-yhtye. Se perustettiin vuonna 1978, ja se oli hyvin suosittu kautta maailman vuosina 1982–1985. Yhtye on tunnettu lukuisista tarttuvista, syntetisaattoria hyödyntävistä hiteistään ja eloisista musiikkivideoista. Duran Duran jatkaa edelleen levyttämistä ja konsertointia. Yhtye on myynyt yli 70 miljoonaa levyä.


title: Duran Duran

text: Duran Duranin perustivat vuonna 1978 Birminghamissa koulukaverukset Nick Rhodes (kosketinsoittimet) ja John Taylor (kitara) yhdessä kaveriensa Simon Colleyn (bassokitara, klarinetti) ja Stephen Duffyn (laulu) kanssa. Yhtye otti nimensä Roger Vadimin elokuvan "Barbarella" eräästä hahmosta ja alkoi esiintyä Birminghamin Barbarella-klubilla rumpukoneen säestyksellä.


title: Duran Duran

text: Vuoden kuluessa Duffy ja Colley jättivät yhtyeen, ja heidän tilalleen tulivat laulaja Andy Wickett ja rumpali Roger Taylor. Yhtye levytti demon, minkä jälkeen John Taylor siirtyi bassokitaraan ja Alan Curtis liittyi kitaristiksi. Hänen lähdettyään yhtye sai lehti-ilmoituksen kautta kitaristikseen Andy Taylorin. Wickettin lähdettyä yhtye kokeili kahta laulajaa kunnes teatteriopiskelija, punkyhtye Dog Daysin laulaja Simon Le Bon sai paikan alkuvuonna 1980.


title: Duran Duran

text: Yhtyeen musiikillisena ajatuksena oli yhdistää punkin energia ja Chic-yhtyeen kaltaisten R&B- ja discosoul-yhtyeiden rytmisyys ja tanssittavuus. Muita vaikutteita yhtye sai taiderockista kuten Roxy Musicilta ja David Bowielta. Yhtye liitettiin nopeasti uuden aallon elektroniikka- ja syntetisaattorivaikutteiseen pop-musiikkiin ja erityisesti Lontoon Blitz-klubilla syntyneeseen uusromanttiseen tyyliin.


title: Duran Duran

text: Duran Duran sai vuoden 1980 aikana Englannissa mainetta esiintyjänä ja levytyssopimuksen EMI:ltä. Esikoissingle ”Planet Earth” nousi keväällä 1981 Britannian singlelistan sijalle 12. Yhtye nousi nopeasti suursuosioon nykyaikaisten musiikkivideoidensa kuten rohkean ja erikoisen ”Girls on Film” ansiosta, joka antoi yhtyeelle sen ensimmäisen top-10-listasinglen.


title: Duran Duran

text: Duran Duranin esikoisalbumi "Duran Duran" (1981) nousi Britannian albumilistan kolmoseksi ja pysyi listalla 118 viikon ajan. Toinen albumi "Rio" (1982) nousi listakakkoseksi ja singlet ”Hungry Like the Wolf” ja ”Save a Prayer” menestyivät singlelistalla. Marraskuussa 1981 yhtye julkaisi remix-EP:n "Carnival". Yhtye nousi suursuosioon myös Euroopassa ja MTV-musiikkivideokanavan ansiosta myös Yhdysvalloissa vuoteen 1983 mennessä.


title: Duran Duran

text: Duran Duranin ensimmäinen Britannian listaykkössingle oli ”Is There Something I Should Know”. Kolmas albumi "Seven and the Ragged Tiger" (1983) nousi Britannian listaykköseksi ja Yhdysvaltain listalla sijalle kahdeksan. Single ”The Reflex” oli yhtyeen ensimmäinen listaykkössingle Yhdysvalloissa. Albumin julkaisua seurasi puolentoista vuoden mittainen maailmankiertue, jonka loputtua keväällä 1984 yhtye piti pienen tauon. Vuoden lopulla se julkaisi singlen ”Wild Boys”, joka nousi listakakkoseksi kummallakin puolella Atlanttia.


title: Duran Duran

text: Vuonna 1985 Duran Duran esitti "Bond"-elokuvan "007 ja kuoleman katse" tunnussävelmän ja lähti sen jälkeen tauolle. Tauon aikana Andy Taylor ja John Taylor perustivat superyhtyeen The Power Station, joka julkaisi albumin. Nick Rhodes, Simon LeBon ja Roger Taylor niin ikään perustivat yhtyeen nimeltä Arcadia, joka myös julkaisi albumin. Kumpikin yhtye saavutti listamenestystä singleillään.


title: Duran Duran

text: Roger Taylor ja Andy Taylor jättivät Duran Duranin vuonna 1986. Kolmimiehinen yhtye julkaisi sen jälkeen albumin "Notorious" (1986), mutta se ei ollut yhtä suuri myyntimenestys kuin yhtyeen aikaisemmat albumit. Yhtyeen suosio jatkoi hiipumistaan albumilla "Big Thing" (1988). Yhtye otti kitaristikseen Warren Cuccurullon. "Liberty" (1990) ei enää myynyt kultaa kuten yhtyeen kaikki aiemmat albumit olivat tehneet.


title: Duran Duran

text: Albumi "Duran Duran" (1993) sisälsi funk- ja soulvaikutteita. Se myi hyvin ja sai kiittävät arvostelut sekä tuotti kaksi top-10-hittiä Britannian ja Yhdysvaltain listoille. John Taylor jätti yhtyeen vuonna 1996. Yhtyeen 1990-luvun loppupuolen albumit eivät tuottaneet enää listahittejä.


title: Duran Duran

text: Andy, John ja Roger Taylor alkoivat taas soittaa yhdessä vuonna 2001, ja kun Rhodes ja LeBon liittyivät mukaan, yhtye oli jälleen viisijäseninen. Se äänitti seuraavien kolmen vuoden aikana uutta albumia ja konsertoi harvakseltaan. Albumi "Astronaut" julkaistiin vuonna 2004. Sitä seurasi "Red Carpet Massacre" vuonna 2007. "All You Need Is Now" (2011) nousi brittilistalla sijalle 11. Yhtyeen uusimmalla albumilla "Paper Gods" (2015) kuullaan myös vierailevia artisteja.


title: Duran Duran

text: Duran Duran on esiintynyt Suomessa kahdesti, konserteissa Turussa ja Helsingissä syyskuussa 1982. Lähes 29 vuoden tauon jälkeen yhtyeen piti esiintyä Helsingissä 18. kesäkuuta 2011 KaisaFest-tapahtumassa. Laulaja Simon Le Bonin ääniongelmien vuoksi konsertti kuitenkin peruttiin, eikä uutta päivämäärää yrityksistä huolimatta saatu sovittua.


title: Babylon

text: Babylon eli Baabel oli suuri ja merkittävä kaupunki Mesopotamiassa. Se sijaitsi Eufratin varrella nykyisen Al Hillahin kaupungin paikalla Irakissa, noin 94 kilometriä Bagdadista lounaaseen.


title: Babylon

text: Babylon perustettiin mahdollisesti 2300-luvulla eaa. Kuningas Hammurabi teki Babylonista pääkaupunkinsa 1700-luvulla eaa. Hänen jälkeensä myös Nebukadressar piti pääkaupunkiaan Babylonissa ja rakensi sen uudelleen aikansa suurimmaksi kaupungiksi.


title: Babylon

text: Babylon oli Mesopotamian kaupan, hallinnon, kirjallisuuden ja uskonnon keskus. Kaupungin pääjumala Marduk oli koko Mesopotamian pääjumala. Babylonissa sijaitsi Mardukin temppeli ja zikkurat, joka tunnettiin nimellä Etemenanki. Babylon tunnetaan myös suurista kaupunginmuureistaan ja rakennuksistaan sekä riippuvista puutarhoistaan. Kaupunki alkoi autioitua 200-luvulla eaa. ja se hylättiin lopullisesti 600-luvulla.


title: Babylon

text: Kaupungin nimen uskotaan tulevan akkadiankielisistä sanoista "bav-il" tai "bav-ilim", joka tarkoitti "Jumalan/Jumalien portti". Muoto Babylon tulee kreikan kielen kautta. Akkadian "bāb-ilû" on käännös sumerinkielisestä nimestä Kadingirra.


title: Babylon

text: Varhaisimmat maininnat Babylonista on päivätyssä taulussa Sargon Akkadilaisen hallituskaudelta 2300-luvulta eaa. Joidenkin lähteiden mukaan hän itse perusti kaupungin, toisten mukaan hän vain rakensi sinne temppeleitä. Kaupungin vaatimattomista alkuvaiheista ei tiedetä mitään siksikin, koska joki on jo peittänyt vanhan kaupungin rauniot sen ensimmäisen vuosituhannen ajalta. Jotkut tutkijat ovat sitä mieltä, että kaupungin perustivat vasta amorilaiset Urin kolmannen dynastian romahduksen jälkeen.


title: Babylon

text: Myöhemmin Babylonin asema ja väestö taantui vuosisatojen ajaksi. 1900-luvulla eaa. sen valloittivat amorilaiset, kunnes Hammurabi palautti sen kuningaskuntansa pääkaupungiksi 18. vuosisadalla eaa. Hammurabi (1795–1750 eaa.) teki Babylonista Mesopotamian tärkeimmän kaupungin. Hän laajensi ja kohotti kaupungin muureja ja rakennutti ylellisiä temppeleitä. Nostettuaan Babylonin maailman suurimmaksi kaupungiksi hän nimesi valtakuntansakin Babyloniaksi.


title: Babylon

text: Babylonin on arvioitu olleen maailman suurin kaupunki vuosina n. 1770–1670 eaa. ja n. 612–320 eaa. Se on saattanut olla ensimmäinen kaupunki, joka on saavuttanut 200 000 asukkaan väkiluvun.


title: Babylon

text: Heettiläiset ryöstivät heikentyneen Babylonin vuonna 1595 eaa. Kassiitit valtasivat kaupungin heidän jälkeensä ja nimesivät sen Karanduniashiksi. Seuraavaksi kaupungin tuhosi Assyrian kuningas Sanherib. Hänen seuraajansa Assarhaddon rakensi kaupungin uudelleen ja palautti sille sen entisen loiston. Kaupunki kapinoi assyrialaisia vastaan uudelleen Assurbanipalin kaudella, mutta se säästettiin.


title: Babylon

text: Assyrialaisten jälkeen kaupunkia hallitsivat kaldealaiset. Nebukadressar II (604–561 eaa.) uudisti kaupungin jälleen. Hänen aikanaan sinne rakennettiin muun muassa Ištarin portti sekä kuuluisat riippuvat puutarhat, jotka olivat yksi maailman seitsemästä ihmeestä. Senaikaiset kirjoitukset yleensä ylistävät kaupungin loistoa, esimerkiksi Herodotoksen mukaan "kaupungin loistolle ei ole vertaista".


title: Babylon

text: Babylon oli merkittävä myös juutalaisten historiassa: heidät karkotettiin sinne 500-luvulla eaa. Juudasta useiksi vuosikymmeniksi niin sanotun Babylonin vankeuden ajaksi.


title: Babylon

text: Persialaiset valloittivat Babylonin 539 eaa. laskemalla ensin joen vedenpintaa ja tunkeutumalla kaupunkiin sen muurien alitse. Persialaisten aikanakin Babylon kukoisti taiteen, tieteen ja oppimisen keskuksena. Kyyros II Suuri teki kaupungista hallinnollisen keskuksensa. Aleksanteri Suuri valloitti Babylonin 331 eaa. mutta säästi sen tuholta. Hän purki kaupungin suuren zikkuratin aikomuksenaan rakentaa se uudelleen entistä hienompana, mutta hän kuoli ennenaikaisesti ja zigguratista ei jäänyt mitään jäljelle.


title: Babylon

text: Aleksanterin jälkeen pääkaupunkiasema siirtyi Seleukeiaan, jonne myös osa asukkaista muutti 275 eaa. Vuosisatoja kestäneiden sotien aikana Babylon hylättiin ja raunioitui. Kaupunki hautautui lopullisesti hiekkaan 600-luvulla muslimivalloitusten myötä.


title: Babylon

text: Ensimmäiset arkeologiset kaivaukset Babylonissa suoritti saksalainen Robert Koldewey vuonna 1899. 1900-luvun alun kaivauksissa löydettiin muun muassa Ištarin portin osia, jotka vietiin näytteille Berliiniin. Babylonissa on nykyisin portin jäljitelmä, jonka kautta vierailijat tulevat alueelle. Alkuperäistä kaupunginmuuria on kuitenkin vielä jäljellä.


title: Babylon

text: Irakin presidentin Saddam Husseinin aikana Babylonissa suoritettiin kaivauksia ja tutkimuksia, jotka arkeologien mukaan vahingoittivat aluetta. Saddam myös rakensi raunioiden päälle omia palatsejaan ensin 1980-luvun alussa ja myöhemmin 1990-luvulla. Kun Yhdysvallat valtasi Irakin vuonna 2003, sen sotilaat ottivat alueen väliaikaisesti haltuunsa.


title: Babylon

text:
Babylonista vain kaksi prosenttia on kaivettu esille. Alue on nykyisin avattu turismille, mutta kävijöitä on huomattavan vähän. Rauniokaupunki on myös laajenevan teollisuuden uhkaama: sen itäisen osan ja muurin läpi on esimerkiksi vedetty öljyputki.
Babylon mainitaan Raamatussa lukuisia kertoja, aina kielteisessä yhteydessä. Tunnetuin kertomus on Babylonissa sijainneesta Baabelin tornista, jonka kerrottiin aiheuttaneen maailmaan kielten sekasorron.


title: Babylon

text: Babylon on myös rastafariuskonnon mukaan tila, jossa tavoitellaan rahaa ja materiaa. Se on Raamatusta otettu vertauskuvallinen ilmaus, jota käytetään usein kuvaamaan länsimaisen yhteiskunnan rappiotilaa.


title: Baabel

text: Baabel tarkoittaa seuraavia:


title: Bardesanes

text: Bardesanes (154–222) oli Edessan kaupungissa Mesopotamiassa syntynyt gnostikko, runoilija, astrologi ja filosofi. Eusebioksen mukaan Bardesanes kirjoitti useita teoksia kristittyjen vainoista. Ajan filosofit arvostivat Bardesaneen kirjoituksia. Teoksista on säilynyt nykypäivään vain yksi katkelma.


title: Bardesanes

text: Nykyisin Bardesanes on tunnetuin äidinkielellään kirjoittamistaan 150 hymnistä, joiden perusteella häntä pidetään syyrialaisen kirkkolaulun perustajana. Bardesaneella oli poika Harmonius, joka oli taitava muusikko.


title: Fazer

text: Oy Karl Fazer Ab (vuoteen 1970 O.Y. Karl Fazer A.B.) on leipomo- ja ruokapalvelualalla toimiva suomalainen perheyritys, jolla on toimintaa kahdeksassa maassa ja vientiä yli 40 maahan. Suomen lisäksi yritys toimii Ruotsissa, Tanskassa, Norjassa, Venäjällä, Virossa, Latviassa ja Liettuassa. Yritys valmistaa leipomo-, keksi- ja makeistuotteita, ja sillä on ravintola- ja kahvilatoimintaa.


title: Fazer

text: Konsernijohdossa ja yhteisissä palveluissa toimii noin 200 henkilöä kuudessa maassa. Konsernijohtoon kuuluvat viestintä, lakiasiat, HR, talous ja rahoitus, riskienhallinta, turvallisuus, investointihallinto, yritysjärjestelyt, kiinteistöhallinto ja sisäinen tarkastus. Yhteisiin palveluihin kuuluvat muun muassa IT, kirjanpito ja henkilöstöhallinto.


title: Fazer

text: Maaliskuussa 2014 Fazer-konserni jakautui kolmeen liiketoiminta-alueeseen ja kahteen liiketoimintayksikköön. Liiketoiminta-alueita ovat Fazer Leipomot, Fazer Makeiset ja Fazer Food Services. Liiketoimintayksiköitä ovat Fazer Cafés ja Fazer Mylly.


title: Fazer

text: Fazerilla on yhteensä 19 leipomoa Suomessa, Ruotsissa, Virossa, Latviassa, Liettuassa ja Venäjällä ja sen leipomotuotteita viedään 20 maahan. Fazerin leipomobrändejä ovat Fazerin ohella Oululainen, Skogaholm, Hlebnyi Dom, Druva ja Gardesis. Keksinsä Fazer valmistaa Vantaalla, ja sen keksibrändeihin Suomessa kuuluvat muun muassa Jyväshyvä, Domino, Jaffa, Fasupala, Carneval, Suklaalehti, Muro ja Hangon. Myymälöissä sijaitsevia Fazerin lähileipomoita oli vuonna 2013 Suomessa 47. Leipomomyymälöitä on Ruotsissa 25 ja Suomessa neljä. Fazerin Lappeenrannan leipomossa valmistetaan karjalanpiirakoita. Fazerin karjalanpiirakat ovat Rukiinen piirakka, Rukiinen Imatran Riisipiirakka, Vuoksen piirakka, Rukiinen Perunapiirakka ja Rukiinen Porkkanapiirakka.


title: Fazer

text: Leipomoista Hyvinkään ja Ulvilan tuotantolaitokset suljettiin syksyllä 2015.


title: Fazer

text: Fazerin uutisoitiin huhtikuussa 2016 ostaneen Domino, Jaffa ja Fanipala-tuotemerkit takaisin omistukseensa.


title: Fazer

text: Fazerin ruokapalvelut kattavat muun muassa yksityisen ja julkisen sektorin henkilöstöravintoloita, opiskelijaravintoloita, kongressi-, kokous- ja tilausravintoloita sekä koulujen ja julkisten laitosten ruokailupalveluja. Food Services -brändejä ovat Amica, Blue, Fazer ja wip, ja siihen kuuluu noin 1 100 ravintolaa Suomessa, Ruotsissa, Norjassa ja Tanskassa. Ravintoloita käyttää päivittäin noin 400 000 asiakasta. Lisäksi Fazerilla oli vuonna 2013 Suomessa seitsemän ja Ruotsissa 15 kahvilaa.


title: Fazer

text: Makeisliiketoiminnassa Fazer on markkinajohtaja Suomessa 30–40 prosentin osuudellaan, ja sillä on toimintaa Itämeren alueella. Makeisia myydään yli 40 maahan. Fazerin kansainvälisiä makeistavaramerkkejä ovat Karl Fazer, Geisha, Dumle, Tutti Frutti, Xylimax, Marianne, Tyrkisk Peber, Pantteri ja Ässä. Fazerin makeistehtaat sijaitsevat Suomessa Karkkilassa (purukumit), Lappeenrannassa (sokerimakeiset) ja Vantaalla (suklaat).


title: Fazer

text: Fazer tuottaa vuodessa 25 000 tonnia suklaata. Se liittyi Maailman kaakaojärjestön jäseneksi vuonna 2005.


title: Fazer

text: Fazer-konsernin isä, Karl Fazer perusti syksyllä 1891 konditorialiikkeensä Helsingissä, isänsä omistamassa kiinteistössä Kluuvikatu 3:ssa. Naapurirakennukseen hän avasi kahvilan ja yhdisti sitten huoneistot, konditoriatila erotettiin kahvilatilasta verholla. Fazerin kahvilasta muodostui erityisesti ylioppilaiden kokouspaikka, josta sai kahvin ja leivosten lisäksi myös portviiniä. Fazerin kahviloista ja konditorioista, joita oli kaupungin keskustan lisäksi muun muassa Töölössä, tuli osa helsinkiläistä kulttuurielämää. Kluuvikadun konditoriassa alettiin vuonna 1895 valmistaa alkuperäisiä Pihlajanmarja-marmeladeja, jotka ovat vanhimipia edelleen myytäviä Fazer-tuotteita.


title: Fazer

text: Vuonna 1897 Fazer alkoi valmistaa makeisia tehdasmaisesti tullimuutosten jälkeen. Aiemmin se ei ollut ollut kannattavaa, sillä Venäjältä tuodut makeiset olivat hyvin edullisia niiden tullivapauden takia. Muutoksen jälkeen makeisten valmistus tuli kannattavaksi Suomessakin, mutta vain riittävän suurina määrinä. Siksi Karl Fazer perusti makeistehtaan Helsingin Punavuoreen, Tehtaankadun ja Pursimiehenkadun väliseen kortteliin. Tehdasrakennus sai nimen Mestaritalo. Samalla tontilla toimi hänen veljensä Max Fazerin tukkuliike. Veljet sopivat makeisten tukkujakelusta, ja Max tuki veljeään takaamalla hänen pankkilainansa. Euroopan johtavissa konditorialiikkeissä makeisten valmistusta opiskellut Karl Fazer yhdisti parhaat puolet venäläisestä ja ranskalaisesta makeiskulttuurista. Makeiset olivat laadultaan ensiluokkaisia ja ulkonäöltään houkuttelevia, ja ne pakattiin upeasti. Karl Fazer osasi myydä tuotteitaan ja hallitsi markkinoinninkin, ja niinpä esimerkiksi Helsingin raitiovaunuissa oli jo 1800-luvun lopulla Fazerin makeismainoksia. Hänen vaimonsa, Berta Fazer osallistui tiiviisti liiketoimintaan muun muassa hoitamalla kirjanpitoa, somistamalla näyteikkunoita ja tekemällä muita mainontaan liittyviä tehtäviä, esimerkiksi keksimällä perheen kanssa nimiä uusille karamelleille. Uusien tuotenimien syntymistä juhlittiin aina joukolla.


title: Fazer

text: Fazerin tehtaan ensimmäisiä karamellilajeja olivat Keisarisekoitus, Iris- ja Kiss-Kiss-karamellit. Tehtaassa työskenteli noin parikymmentä henkilöä, joista suuri osa tuli Venäjältä. Makeisten vienti aloitettiin 1898, kun tuotteet olivat saaneet palkintoja kansainvälisissä näyttelyissä. Tuotteita myytiin useimmissa Euroopan maissa, mutta myös Marokossa, Levantissa, Ceylonissa ja Alankomaiden Intiassa.


title: Fazer

text: Fazerin tavaramerkki rekisteröitiin vuonna 1908, jolloin avattiin myös alkuperäisen Kluuvikadun rakennuksen tilalle rakennettu uusi talo. Vuonna 1918 Karl Fazer omisti Tehtaankadun länsipäässä sijaitsevan korttelin jo kokonaisuudessaan, ja vuonna 1924 Helsingissä aloitettiin keksien teko. Hangosta ostettiin Suomalais-Englantilaisen Biscuit-tehtaan osakekanta vuonna 1928, mikä moninkertaisti keksien tuotannon . Kluuvikadun kertaalleen uusittu rakennus purettiin 1928, ja vuonna 1930 avattiin uusi, Gösta Juslenin piirtämä funktionalistinen rakennus.


title: Fazer

text: Karl Fazer kuoli 66-vuotiaana 9. lokakuuta 1932 saatuaan sydänkohtauksen. Hänen ainoa poikansa Sven Fazer oli noussut yhtiön johtoon jo ennen tätä, vaikka muodollisesti toimitusjohtajana toimi Carl Voss-Schrader vielä vuoteen 1939 asti. Sven Fazer oli työskennellyt jo vuodesta 1914 lähtien yhtiössä.


title: Fazer

text: Sven Fazer toimi toimitusjohtajana 15 vuotta, vuoteen 1955 asti. Hänen aikanaan emoyhtiö Oy Karl Fazer Ab oli Suomen suurin makeistehdas ja yhtiö kasvoi alallaan myös Pohjoismaiden suurimmaksi. Sven Fazerin johtajakaudelle ajoittuvat seuraavat tunnetut tuotemerkit:


title: Fazer

text: Oululainen Oy ryhtyi vuonna 1955 valmistamaan hapankorppuja, ja 1960-luvulla alettiin valmistaa useita kymmeniä edelleen valmistuksessa olevaa makeis-, konditoria- ja leipätuottetta. Emoyhtiön lisäksi yhtymään kuuluivat sisar- ja tytäryrityksinä yhtiön vanhin osa Oy Karl Fazerin Konditoria, Hangon Keksi sekä Oululainen.


title: Fazer

text: Helsingin maalaiskunnan (vuodesta 1972 Vantaan) Vaaralaan alettiin vuonna 1955 rakentaa uutta tehdasta, ja paikan nimeksi annettiin "Fazerila" (osoite Fazerintiellä). Vuonna 1958 Fazer osti Lahdessa sijaitsevan Oululaisen Leipomon. Konsernilla oli 1960-luvun lopulla työntekijöitä noin 2000. Tehtaankadun tehdas siirtyi Fazerilaan vuonna 1963, konttori vuonna 1966. Svenin pojasta Peter Fazerista tuli vuonna 1965 yhtiön toimitusjohtaja, missä tehtävässä hän toimi aina vuoteen 1987 asti.


title: Fazer

text: Vuonna 1967 Ruotsiin perustettiin tytäryhtiö, jossa pari vuotta myöhemmin alettiin valmistaa näkkileipää. Konsernin laajeneminen jatkui 1970-luvulla, jolloin ostettiin Colombia (1970) ja Hildénin konditoria ja kahvilatoiminta (1974). Vuonna 1976 syntyi Fazer Catering (myöh. Amica).


title: Fazer

text: Lahteen avattiin vuonna 1971 Uusi Mylly ja Suurleipomo tehtiin Fazerilaan. Vuonna 1989 toiminnot yhtiöitettiin, jolloin muodostuivat muun muassa Fazer Makeiset, Fazer Leipomot ja Fazer Keksit. Fazer Makeisten ja ruotsalaisen Cloettan yhteistyö alkoi vuonna 1990.


title: Fazer

text: Vuonna 1993 Chymos Oy:n makeistuotanto siirtyi Fazerin omistukseen. Vuonna 2006 Chymos sulautettiin kokonaan Cloetta Fazer AB:n osaksi.


title: Fazer

text: Vuonna 1997 Fazer osti Ruotsissa vuonna 1984 perustetun "Candyland"-irtokarkkikonseptin ja nimesi sen uudestaan Candykingiksi.


title: Fazer

text: Fazerin makeisten valmistus yhdistettiin vuonna 2000 ruotsalaisen Cloettan kanssa uudeksi Cloetta Fazer AB -nimiseksi yritykseksi, josta tuli Fazerin tärkein osakkuusyhtiö. Helmikuussa 2005 Fazer teki julkisen ostotarjouksen Cloetta Fazer AB:n koko osakekannasta, mikä ei kuitenkaan johtanut Fazerin kannalta toivottuun tulokseen. Vuonna 2008 tultiin siihen tulokseen, että Cloetta Fazer AB- fuusioyhtiö jaetaan kahdeksi erilliseksi itsenäiseksi yhtiöksi, Cloetta AB:ksi ja Fazer Makeisiin. Fazerin sininen -suklaa ja muut Fazerin karamellit valmistetaan siis jälleen Suomessa, ja ne ovat täysin suomalaisia merkkejä. Fazer Makeiset on nykyään osa Oy Karl Fazer Ab -yhtiötä.


title: Fazer

text: Helmikuussa 2002 Fazer Keksit Oy myytiin ranskalaiselle keksinvalmistajalle LU:lle, joka perusti suomalaisen tytäryhtiön LU Suomi Oy:n. Sen myötä muun muassa tavaramerkit Jyväshyvä, Domino, Fanipala (aik. Fasupala), Jaffa ja Carneval siirtyivät aluksi nimen LU Fazer ja sittemmin vain LU-nimen alle. Marraskuusta 2007 LU oli osa Kraftia, mutta vuoden 2012 lopulla yritys siirtyi takaisin Fazerin omistukseen.


title: Fazer

text: Vuonna 2006 Fazer osti venäläisen, Pietarissa toimineen, Abela Service CIS -ruokailupalveluyrityksen. Kaupan myötä Fazer Amica aloitti ruokailupalvelutoiminnan myös Venäjällä. Abela Service CIS on Fazer Amica Venäjän kokonaan omistama tytäryritys.


title: Fazer

text: Vuonna 2007 Cloetta Fazer luopui jo 80 vuotta myynnissä olleen Laku-Pekka-lakritsipatukan kääreen lakupoikatunnuksesta. Musta lakupoikatunnus aiheutti laajaa keskustelua tunnuksen sopivuudesta monikulttuurisessa yhteiskunnassa. Muun muassa brittiläinen europarlamentaarikko Claude Moraes katsoi mustakasvoisen hahmon loukkaavan tummaihoisia.


title: Fazer

text: Fazer myi vuoden 2007 lopussa Candykingin ruotsalaiselle Accent Equity Partnersille. Edellisenä vuonna Candyking oli ollut Suomen johtava irtomakeistuottaja yli 65 prosentin markkinaosuudella.


title: Fazer

text: Vuonna 2009 Fazerin Sininen oli vuoden tauon jälkeen brändiykkönen Markkinointi & Mainonta -lehden ja Taloustutkimuksen Brändien arvostus -tutkimuksessa. Myös Fazer Group nousi listalla sijalle kolme.


title: Fazer

text: Vuonna 2012 Fazer teki myyntiennätyksiä makeisissa ja laajensi tuotteiden ja palveluidensa valikoimaa. Marraskuussa 2012 Kraft Foodsilta ostettiin keksitehdas, joka vastaa suomalaisille tutuista keksibrändeistä Jyväshyvä, Hangon ja Carneval. Fazer rakensi uuden viljamyllyn Lahteen, jossa toimivat ruis-, vehnä- ja kauramyllyt. Kahvilainvestointeja tehtiin muun muassa ostamalla ruotsalainen Gateau-kahvilaketju. Makeisissa Fazer alkoi yhdistellä eri brändejä uusiin tuotteisiin, esimerkiksi Marianne, Geisha ja Fazerina ovat Nestlén jäätelöiden makuja ja Dumle-toffeekarkit on yhdistetty donitseihin. Uudesta myyntiennätyksestä vastasivat Fazerin Angry Birds -makeiset, joita myytiin viisi miljoonaa karamellipussia viidessä kuukaudessa. Angry Birds -karkkeja myytiin 15 maassa ja tuoteperheeseen kuului tikkukaramelleja, purukumia, yllätysmunia, kakkuja ja donitseja. Fazerin suunnitelmissa on koota makeisista kattava premium-tuoteportfolio, jota aletaan myydä kansainvälisten lentokenttien kautta. Sopimusruokailussa Fazer osti ruotsalaisen Scandinavian Facility Managementin vahvistamaan yhtiön asemaa julkisen sektorin ruokailupalveluissa.


title: Fazer

text:
Vuonna 2013 Fazerin Sininen ja Fazer olivat viidennen kerran Suomen arvostetuimmat brändit. Lokakuun 2013 alussa Fazer-konsernin toimitusjohtajana aloitti Christoph Vitzthum, kun tehtävässä vuodesta 2007 toiminut Karsten Slotte jäi eläkkeelle.
Alkuvuodesta 2017 lähtien Fazer sanoo, että kaikki sen valmistama suklaa sisältää ainoastaan vastuullista kaakaota, kuten se ilmoitti vuonna 2010. Siirtymäaikaa on kritisoitu pitkäksi verrattuna muiden valmistajien muutaman vuoden siirtymäaikoihin. Kaakaon hankintakriteerit aiotaan saattaa vastaamaan Maailman Kaakaosäätiön standardeja, minkä lisäksi Fazerin hankintakriteereihin lisätään myös jäljitettävyys. Fazer aloitti samana vuonna UTZ-sertifioidun kaakaon ostot. Vuonna 2015 puolet Fazerin kaakaosta oli yhtiön mukaan vastuullisesti tuotettua eli UTZ- tai Rainforest Alliance -sertifioitua. Se ei kuitenkaan merkitse sertifikaatteja tuotteisiinsa vedoten siihen, ettei halua lukittautua yhteen sertifikaattiin. Kaakaon alkuperästä oli jäljitettävissä eettisesti toimiville tiloille 30 % vuonna 2012. Fazerin tuotevalikoimaan ei kuulu Reilun kaupan suklaata. Reilu kauppa on ainoa järjestelmä, joka takaa tuottajalle takuuhinnan. Fazer perustelee järjestelmän ulkopuolelle jättäytymistään sillä, että reilun kaupan kaakaonkaan alkuperä ei ole täysin jäljitettävissä.


title: Fazer

text: Fazer Makeisten toimitusjohtaja Tom Lindblad linjasi, että kestävä kehitys ja sosiaalinen vastuu ovat osa yhtiön filosofiaa. Vuonna 2014 Maailman kaakaojärjestö palkitsi Fazerin työstä vastuullisen kaakaon parissa.


title: Fazer

text: Fazer, kuten muutkin suomalaiset suklaanvalmistajat, on myöntänyt, että Suomessa valmistettavan ja myytävän suklaan alkutuotannossa saatetaan käyttää lapsityövoimaa. Fazerin ostamasta kaakaosta 75 % on peräisin Länsi-Afrikasta. Siellä viljellään 70 % maailman kaakaosta, on kansainvälisen työjärjestö ILO:n mukaan miljoona lapsityöntekijää, joista Norsunluurannikolla työskentelee 250 000 lasta. Länsiafrikkalaiset lapsityöntekijät saattavat joutua myös ihmiskaupan uhreiksi. Toinen ongelma on tilallisille maksettavat liian pienet korvaukset. Fazer sanoo, että se ei hyväksy lapsityövoiman käyttöä.


title: Fazer

text: Finnwatch-järjestö kuitenkin kritisoi yhtiöitä vuonna 2011 siitä, että suklaateollisuuden toimet lapsityövoiman käytön valvomiseksi ovat olleet vähäisiä ja suorastaan riittämättömiä. Järjestö kehottaa suklaantuottajia käyttämään kolmannen osapuolen tekemää sertifiointia, sillä sen mukaan esimerkiksi työntekijöiden riittävän toimeentulon takaava palkka vähentää köyhyyttä ja siten houkutusta käyttää lapsityövoimaa. Fazerin toimitusjohtaja Tom Lindblad kommentoi, että ei pidä palkkausta lapsityön vähentämisen kannalta olennaisena.


title: Fazer

text: Vuonna 2012 syntyi kohu Fazerin mainoskampanjasta, jossa se lupasi rakentaa kyläprojektiinsa liittyen Norsunluurannikon lapsille koulun varoilla, jotka kerättäisiin ostetuista Fazerin Sininen -suklaista. Fazer sai kampanjasta runsaasti kielteistä palautetta kriittisten sanomalehtikolumnien jälkeen. Esimerkiksi kirjailija Elina Hirvonen nosti syyskuussa 2012 kolumnissaan esiin sen ristiriidan, että suklaateollisuus kerää Norsunluurannikon lapsityövoiman ansiosta suuria rahallisia voittoja, ja että koulu Afrikkaan maksaa vain vähän enemmän kuin sanomalehtimainos. Yhtiötä kritisoitiin tekopyhyydestä, sillä se kampanjoi lasten koulutuksen puolesta lapsityövoimalla hankittujen tulojen avulla. Suklaateollisuuden lapsityövoimaongelma koskee pahiten juuri Ghanaa ja Norsunluurannikkoa. Kohun seurauksena Fazer julkaisi samana päivänä tiedotteen, jossa se lupasi parantaa kaakaon hankintaketjun vastuullisuutta. Unicefin yritysyhteistyön johtaja Tom Selänniemi kommentoi, että Fazerin olisi ensimmäiseksi kannattanut käydä läpi oma tuotantoketjunsa, tuoda ongelmat julkisuuteen ja lisätä kampanja osaksi tavoitetta parantaa tilannetta.


title: Fazer

text: Vuonna 2013 tanskalaisdokumentti "Paha suklaabisnes" paljasti, että Fazerinkin käyttämän UTZ-sertifiointijärjestelmän valvonta vuotaa pahasti. UTZ-sertifioiduilta tiloilta Norsunluurannikolta löytyi ulkomaalaistaustaisia lapsityöläisiä, jotka olivat mahdollisesti ihmiskaupan uhreja. Fazer ilmoitti käyvänsä tarkastamassa kaakaontoimittajiensa viljelmiä Norsunluurannikolla, mutta ei vaihtanut sertifiointia.


title: Fazer

text: Fazer käyttää RSPO-sertifioitua palmuöljyä. Sertifikaattia saa neljässä eri hintaluokassa. Halvimmillaan sen voi saada ostamatta samalla vastuullista palmuöljyä, jolloin yritys maksaa sertifikaatista nettihuutokaupassa, jonka tuotot menevät vastuullisen palmuöljyn tuottajalle. Fazer ei ole merkinnyt sertifikaattia ruokapakkauksiin.


title: Fazer

text:
Fazer julkaisi vuonna 2014 vastuullisen palmuöljyn sitoumuksen, jonka tavoitteena on parantaa käytetyn palmuöljyn jäljitettävyyttä ja hankintaketjun läpinäkyvyyttä.
Fazer valittiin Suomen kolmanneksi maineikkaimmaksi yritykseksi tutkimusyhtiö T-Media Oy:n Luottamus&Maine-tutkimuksessa vuonna 2016.


title: Baruk

text: Baaruk (hepr. "siunattu"), Nerian poika, oli profeetta Jeremian ennustusten kirjuri ja uskollinen ystävä. Hän kirjoitti todennäköisesti Jeremian elämäkerran, jonka tekstistä on osa säilynyt Vanhan testamentin Jeremian kirjassa.


title: Baruk

text: Apokryfikirjoihin kuuluva Barukin kirja ei kuitenkaan ole hänen tekemänsä.


title: Baruk

text: Vanhassa testamentissa mainitaan myös Sabbain poika Baruk, joka oli mukana korjaamassa Jerusalemin muureja Nehemian aikana.


title: Batseba

text: Batseba oli kuningas Salomon äiti, jolla oli profeetta Naatanin kanssa ratkaiseva rooli kruununperimysjärjestystä ratkaistaessa. Eliamin tytär Batseba oli Urian vaimo, jonka Israelin kuningas Daavid vietteli. Kyseessä piti olla tuolle ajalle niin tyypillinen hetken ihastus, jonka olisi pitänyt jäädä siihen.


title: Batseba

text: Mutta: Batseba tulikin raskaaksi, jolloin kuningas kutsui Urian kotiin pelastaakseen tilanteen, mutta Uria olikin - kuten monet sotilaat tuolloin - tehnyt selibaattivalan, joka raukeaisi vasta sotaretken loputtua voittoisasti. Koska vaihtoehtokin oli lohduton eli Batseba olisi kivitetty aviorikoksesta, Daavid tapatti Urian taistelussa ja otti lesken vaimokseen. Daavidilla ja Batseballa oli kaksi lasta, joista ensimmäinen kuoli seitsemän päivän ikäisenä.


title: Batseba

text: Vaikka Batseba auttoikin Salomon kuninkaaksi, niin Daavidin kuoltua hän ryhtyi puhumaan Salomon veljen Adonian puolesta. Siksi Batseba mainitaan Uuden testamentin alussa olevassa Jeesuksen sukuluettelossa vain "Urian vaimona".


title: Lemmikkieläin

text: Lemmikkieläin (tai lyhyesti lemmikki) on seurana, ilman hyötytarkoitusta pidettävä kotieläin.


title: Lemmikkieläin

text: Yleisimmät lemmikkieläimet ovat koira ja kissa. Myös linnut, matelijat, jyrsijät ja kanit ovat yleisiä lemmikkejä.


title: Lemmikkieläin

text: Toisinaan eläin voi olla yhtä aikaa sekä seuraeläin että hyötyeläin. Esimerkiksi koiria käytetään sekä seurana että metsästykseen ja vartiointiin sekä harrastetoimintaan. Joskus lemmikiksi otetaan myös hylättyjä tai loukkaantuneita eläimiä, jolloin pääasiallisena motiivina on eläimen hengen pelastaminen. Tällaiset eläimet ovat usein hyvin arkoja, mistä niiden seurakäyttö kärsii.


title: Lemmikkieläin

text: Eläinallergisilla voi olla lemmikkieläiminä erilaisia matelijoita, kuten sammakkoeläimiä ja kaloja. Eläinallergikot saattavat sietää myös kääpiösiilin tai fretin. On olemassa myös vähän allergisoivia koira- ja kissarotuja. Näitä ovat muun muassa trimmattavat Bichon frisé ja karvattomat rodut.


title: Lemmikkieläin

text: Myös ainakin yksi ihmisapina, Koko-gorilla, oli ottanut lemmikin. Sillä oli kissoja.


title: Vicente Lusitano

text: Vicente Lusitano (kuollut vuoden 1561 jälkeen) oli portugalilainen säveltäjä. Hän vaikutti 1500-luvulla, mutta hänen tarkkoja elinaikojaan ei ole tiedossa.


title: Vicente Lusitano

text: Lusitano syntyi Olivençassa ja sävelsi paljon kuoroteoksia, kuten madrigaaleja ja motetteja. Hän ansioitui parhaiten kuitenkin musiikkiteoreetikkona.


title: Dagestan

text: Dagestan on tasavalta Itä-Euroopassa, Kaukasiassa, Kaspianmeren rannalla. Dagestan kuuluu Venäjän federaatioon. Se rajoittuu pohjoisessa Kalmukiaan, idässä Kaspianmereen, etelässä Azerbaidžaniin, lounaassa Georgiaan, lännessä Tšetšeniaan ja luoteessa Stavropolin aluepiiriin. Tasavallan pääkaupunki on Mahatškala. Maan nimi tulee turkkilaisista kielistä, ja se tarkoittaa "Vuorimaata".


title: Dagestan

text: Maantieteellisesti Dagestan voidaan jakaa viiteen osaan: Kaspianmeren rannikko ja soinen tasanko Terek ja Sulak -jokien välissä ovat alankoa, Terekin pohjoispuolinen alue kuuluu Nogaiaroon, maan eteläosaa hallitsevat korkeat Kaukasusvuoret, maan sisäosat ovat vuorista ylätasankoa, ja tämän ylätasangon ja rannikon alangon välillä on kumpuilevaa ylänköä. Dagestanin korkein vuori on Bazar-Dyuzi (4 480 m), joka sijaitsee Azerbaidžanin vastaisella rajalla.


title: Dagestan

text: Alueella virtaa useita jokia, jotka saavat alkunsa Kaukasukselta ja laskevat Kaspianmereen. Näistä merkittävimmät ovat Terek, Sulak, Samur ja Ulluchauy sekä Kalmukian vastaisen rajan muodostava Kuma.


title: Dagestan

text: Eniten metsiä on Kaukasusvuorten rinteillä ja niiden pohjoispuolella. Yleisimmät puulajit ovat tammi, pyökki, valkopyökki, koivu ja mänty.


title: Dagestan

text: Ilmasto on keskimäärin lämmin ja kuiva, mutta alueiden välillä on vaihtelua. Tammikuun keskilämpötila vaihtelee rannikon alankoalueella +1,4 ˚C ja -3 ˚C välillä. Vuoristoalueilla on kylmempää, siellä lämpötila vaihtelee -5 °C ja -11 °C välillä. Heinäkuun keskilämpötila koko maassa on +24 °C. Maan pohjoisosassa Nogaiarolla sataa keskimäärin 200–300 mm vuodessa. Kaukasuksella maan eteläosassa sademäärissä on suuria eroja: runsassateisimmilla alueilla sataa keskimäärin 600–800 mm ja joillakin alueilla ei juuri ollenkaan.


title: Dagestan

text: Ihmisasutusta on Dagestanin alueella ollut jo kivikaudella. Alue on aikojen saatossa kuulunut moniin valtioihin, mm. Alaniaan ja Persiaan sekä arabien, mongolien ja Venäjän valtakuntiin.


title: Dagestan

text: Venäläiset tunkeutuivat alueelle ensimmäistä kertaa 1400-luvulla. Dagestan siirtyi Venäjän-Persiansodan 1804-1813 päätteeksi virallisesti Gulistanin rauhansopimuksen perusteella Persialta Venäjälle vuonna 1813. Dagestanilaiset taistelivat kuitenkin pitkään tämän jälkeen yhdessä tšetšeenien kanssa venäläisiä valloittajia vastaan. Tällä Dagestanin puolustustaistelulla oli kolme merkittävää johtajaa: šeikki Ghāzī Muḥammad (1828-1832), Hamzat-Bey (1832-1834) ja Šamil (1834-1859). Šeikki Gazi Muhammed julisti pyhän sodan eli "jihadin" Venäjää vastaan 1800-luvun alussa. Venäjä sai Dagestanin haltuunsa vasta Šamilin antautumisen jälkeen vuonna 1859. Tämän jälkeen Dagestania piti hallussaan Venäjän keisarikunnan armeija. Kun Venäjän keisarikunnan ja Osmanian valtakunnan välillä syttyi sota vuonna 1877, alkoivat kapinat uudelleen sekä Dagestanissa että Tšetšeniassa. Nämä kapinat kuitenkin kukistettiin – tosin vuoristoon jäi alueita, joille Venäjä ei pystynyt valtaansa ulottamaan.


title: Dagestan

text: Venäjän vallankumouksen ja sitä seuranneen sisällissodan aikana Dagestanissa käytiin voimakkaita taisteluita. Dagestan julistautui 1919 Dagestanin emiraatiksi ja eronneeksi Venäjästä.


title: Dagestan

text: Seuraavana vuonna Dagestanin emiraatti joutui kuitenkin Neuvostoliiton haltuun. Dagestanin emiraatin alueesta muodostettiin Dagestanin autonominen sosialistinen neuvostotasavalta 20. tammikuuta 1921. Alueella sattui voimakas maanjäristys 14. toukokuuta 1970, joka aiheutti tuhoja varsinkin pääkaupungissa.


title: Dagestan

text: Vuonna 1990 Dagestan julistautui suvereeniksi tasavallaksi vastoin Neuvostoliiton keskushallinnon tahtoa. Tällöin oli koko Venäjän alueella käynnissä alueiden suvereenisuusaalto. Neuvostoliiton romahduksen jälkeen Dagestanin tasavalta jäi Venäjän yhteyteen. Toisin kuin naapuritasavalta Tšetšenia Dagestan ei ole halunnut erota Venäjästä, mm. koska sen talous on tästä riippuvainen.


title: Dagestan

text: Huolimatta monista kansallisuuksista Dagestan ei ole ajautunut laajaan sisällissotaan. Silti tasavallan kansallisuuksien välinen tasapaino on herkkä ja maan yhtenäisyys perustuu kansallisuuksien välisiin neuvotteluihin hallinnon virkojen jaosta.. Maassa on ollut viime aikoina levotonta.


title: Dagestan

text: Tasavallassa toimii monia aseistautuneita puolisotilaallisia ryhmiä. Toukokuussa 1998 sissit hyökkäsivät hallintorakennukseen pääkaupungissa. Radikaalit wahhabimuslimisissit julistivat kesällä 1999 Dagestanin itsenäiseksi islamilaiseksi tasavallaksi. Samalla sissit julistivat myös pyhän sodan eli jihadin venäläisiä vastaan. Dagestanin eri kansallisuuksilla on sisäisiä alueriitoja, varsinkin avaarien ja lakien välit ovat kireät. Maan länsiosassa asuvat noin 80 000 tšetšeeniä puolestaan halusivat liittyä itsenäistyneeseen Tšetšeniaan 1990-luvulla. Lisäksi maan eteläosassa ja Azerbaidžanissa asuvat lezgit tavoittelevat itsenäisyyttä.


title: Dagestan

text: Dagestan on yli 30 etnisen ryhmän koti. Neuvostoaikana pienempiä etnisiä ryhmiä luettiin isompiin, kunnes ne oli yhdistelty kuudeksi kansallisuudeksi. Tästä huolimatta eri kansat säilyttivät kuitenkin identiteettinsä.


title: Dagestan

text: Dagestanin alkuperäiskansat muodostavat noin 80 % maan väestöstä. Nämä Dagestanin alkuperäiskansat puhuvat yli 30 kieltä, mutta vain kuusi niistä on kirjakieliä. Ja pelkästään näissä kuudessa kielessä on yli 40 murretta.


Dagestan


title: Dagestan

text: Useat kaupungit ovat kasvaneet voimakkaasti viime vuosina. Vuonna 2010 Dagestanissa oli kaupunkilaisia 1,316 miljoonaa ja maaseutuväestöä 1,594 miljoonaa henkeä. Kaupungeista suurin on pääkaupunki Mahatškala (572 076 as., koko kaupunkipiirin 666 311 as., joka sisältää myös 8 kaupunkimaista taajamaa ja maaseutuväestöä) Kaspianmeren rannikolla. Muita yli 30 000 asukkaan kaupunkeja ovat Hasavjurt (131 187 as.) maan länsiosassa, Derbent (119 200 as.) rannikolla, Kaspijsk (100 129 as.) rannikolla, Bujnaksk (62 623 as.) pääkaupungin lounaispuolella, Izberbaš (55 646 as.) ja Kizljar (48 984) Terekin varrella.


title: Dagestan

text: Kunnallista itsehallintoa varten Dagestan on jaettu 41 piiriin, yhteen osa-alueeseen ja 10 kaupunkipiirikuntaan.


title: Dagestan

text:
Suluissa hallinnollinen keskus.
Dagestanin tasavallan parlamentissa ("Kansankokous") on 121 edustajaa, jotka valitaan neljäksi vuodeksi kerrallaan. Kansankokous on Dagestanin korkein toimeenpaneva ja lakiasäätävä elin.


title: Dagestan

text: Dagestanin tasavallan perustuslaki hyväksyttiin 26. heinäkuuta 1994.


title: Dagestan

text: Perustuslain mukaan Dagestanin tasavallan korkeinta toimeenpanovaltaa käyttää valtioneuvosto, jonka jäsenissä on edustettuna 14 eri kansallisuutta. Valtioneuvostossa edustettuna olevat etniset ryhmät ovat agulit, avaarit, azerit, dargvat, kumykit, lakit, lezgit, rutulit, tabasaranit, taatit, tsahurit, tšetšeenit ja venäläiset. Valtioneuvoston edustajat valitsee Dagestanin perustuslakineuvosto neljäksi vuodeksi kerrallaan. Valtioneuvosto puolestaan valitsee hallituksen jäsenet. Valtioneuvostoa johtaa valtioneuvoston päämies.


title: Dagestan

text:
Valtioneuvoston päämies oli Dagestanin korkein virka-asema vuoteen 2006 asti, jolloin se korkeimmaksi asemaksi tuli vastaperustettu presidentin virka. Pitkäaikaisena valtioneuvoston päämiehenä toimi Magomedali Magomedov vuosina 1987–2006. Dagestanin ensimmäisenä presidenttinä toimi Muhu Alijev, ja vuonna 2010 presidentiksi nimettiin Magomedsalam Magomedov, Magomedali Magomedovin poika.
Dagestanin talous keskittyy öljyn ja maakaasun tuotantoon sekä kemikaali-, koneenrakennus-, tekstiilinvalmistus-, elintarvike- ja metsäteollisuuteen. Öljyesiintymät sijaitsevat kapealla rannikkoalueella. Dagestanin maaperässä arvellaan lisäksi olevan 280 miljoonaa tonnia öljyä ja maakaasua, mutta niiden hyödyntämistä vaikeuttaa kuitenkin epätasainen ja vuoristoinen maa. Maanviljely on keskittynyt vehnän ja hedelmien sekä viininviljelykseen. Karjatalous on keskittynyt naudanlihan, maidon, lampaanlihan ja -villan tuotantoon. 1990-luvun alussa Sulak-jokeen rakennettiin useita vesivoimaloita.


title: Dagestan

text: Mahatškalasta on rautatieyhteydet pohjoiseen Astrahaniin ja Grozniin, sekä etelään Bakuun. Tasavallan halki kulkee etelä-pohjoissuunnassa myös tärkeä valtatie. Lentoyhteyksiä on suurimmissa kaupungeissa. Mahatškalan lentoasema on lentokentistä merkittävin.


title: Dagestan

text: Dagestanin asukkaista suurin osa on islaminuskoisia. Mahatškalan suuri moskeija on Euroopan suurimpia. Suurin ei-islaminuskoinen ryhmä on venäläiset, jotka ovat ortodoksikristittyjä.


title: Dagestan

text: Dagestanin valtion yliopisto (per. 1931) sijaitsee Mahatškalassa. Siellä toimivat myös Dagestanin teknillinen instituutti, Dagestanin valtion lääketieteellinen instituutti ja Dagestanin maatalousinstituutti sekä muita akatemioita ja instituutteja.


title: Alonso Mudarra

text: Alonso Mudarra (noin 1510 – 1. huhtikuuta 1580) oli espanjalainen säveltäjä. Hän sävelsi sekä soitinmusiikkia että lauluja ja oli ensimmäinen säveltäjä, joka julkaisi kitaralle sävellettyjä kappaleita.


title: Alonso Mudarra

text: Ei tiedetä, missä Mudarra syntyi, mutta hän vietti varhaiset vuotensa Guadalajarassa. Hän muutti Italiaan vuonna 1529. Palattuaan Espanjaan Mudarra ryhtyi papiksi. Hän kuoli Sevillassa vuonna 1580.


title: A. P. J. Abdul Kalam

text: Avul Pakir Jainulabdeen Abdul Kalam (tamiliksi: அவுல் பகீர் ஜைனுலாப்தீன் அப்துல் கலாம்) yleensä käytetään muodossa A. P. J. Abdul Kalam (15. lokakuuta 1931 Dhanushkodi, Madrasin osavaltio, Brittiläinen Intia – 27. heinäkuuta 2015 Shillong, Meghalaya, Intia) oli avaruustekniikan insinööri ja poliitikko, josta tuli Intian 11. presidentti. Hänet valittiin presidentiksi suurella ääntenenemmistöllä 18. heinäkuuta 2002. Hänen virkakautensa kesti 25. heinäkuuta 2002 – 25. heinäkuuta 2007. Seuraajaksi valittiin Pratibha Patil.


title: A. P. J. Abdul Kalam

text: Kalam toimi Intian ensimmäisen kantoraketin SLV-3:n kehittäneessä ryhmässä projektijohtajana. Tämän jälkeen hän oli 1980-luvun alussa Intian ohjussuunnitteluhankkeiden johtajana puolustusvoimien tutkimuslaitos DRDO:ssa ja vuodesta 1992 puolustusministerin tieteellisenä neuvonantajana ollen mukana Intian ydinaseiden kehitystyössä. Kalam johti Agni- ja Prithvi-ohjusten kehittelyä.


title: A. P. J. Abdul Kalam

text: Kalam haaveili vauraasta Intiasta ja kehotti nuoria uneksimaan ja toteuttamaan unelmansa. Kalamin mielestä tärkeitä alueita joilla Intia voi kehittyä ovat ohjelmistosuunnittelu, tietokonetuotteet, ilmailu, puolustustutkimus, avaruusteknologia, kemiantutkimus sekä ruoantuotanto. Kalam oli avoimen lähdekoodin ohjelmistojen tukija.


title: A. P. J. Abdul Kalam

text: Kalamia on joskus arvosteltu suurista unelmista ja vähistä teoista. Myöskään kaikki hänen ohjaamansa sotilasprojektit eivät ole olleet menestyksellisiä.


title: A. P. J. Abdul Kalam

text: Monta kieltä osaava, syvästi uskonnollinen Kalam harrasti muun muassa veenan soittoa ja runoutta. Hän oli selibaatissa elävä kasvissyöjä ja absolutisti. Etniseltä taustaltaan Kalam oli tamili.


title: A. P. J. Abdul Kalam

text: Kalam julkaisi useita kirjoja. Hänet palkittiin maansa huomattavimmilla palkinnoilla, Padma Vibhushan (1990) ja Bharat Ratna (1997).


title: Ergodinen hypoteesi

text: Ergodinen hypoteesi (tai ergodisuushypoteesi) on fysiikassa ja termodynamiikassa oletus, jonka mukaan pitkän ajan kuluessa systeemin tietyssä mikrotilojen faasiavaruuden osassa viettämä aika on verrannollinen tämän osan tilavuuteen. Tämä tarkoittaa, että systeemin kaikki tilat ovat suhteellisen pitkän ajan kuluessa yhtä todennäköisiä. Tämä on yhdenpitävää sen kanssa, että systeemin ajallinen keskiarvo on yhtä suuri kuin keskiarvo yli tilastollisen ensemblen.


title: Ergodinen hypoteesi

text: Matematiikassa ergodinen teoria (tai ergoditeoria) muotoilee ergodisen hypoteesin dynaamisille systeemeille mittateorian kielellä.


title: Manmohan Singh

text: Manmohan Singh (, ; s. 26. syyskuuta 1932 Gah, Länsi-Punjab, nykyinen Pakistan) oli Intian pääministeri 22. toukokuuta 2004 – 26. toukokuuta 2014. Hän oli Intian 14. pääministeri ja ensimmäinen sikhi ja ei-hindu tässä virassa.


title: Manmohan Singh

text: Singh on Intian historian koulutetuin pääministeri. Hän suoritti kandidaatin (1952) ja maisterin tutkinnon (1954) Panjabin yliopistossa Chandigarhissa, kandidaatin tutkinnon Cambridgen yliopistossa (1957) ja filosofian tohtorin arvosanan taloustieteestä Oxfordin yliopiston Nuffield Collegessa (1962).


title: Manmohan Singh

text: Singh työskenteli taloustieteilijänä Kansainvälisessä valuuttarahastossa, Aasian kehityspankissa ja Yhdistyneissä kansakunnissa. Hän opetti Punjabin yliopistossa ja Delhi School of Economicsissa. Vuonna 1971 hänestä tuli kauppaministeriön neuvonantaja. Hän oli Intian keskuspankin johtaja 1976–1980. Vuosina 1982–1985 hän toimi kuvernöörinä ja vuosina 1991–1996 pääministeri P. V. Narasimha Raon hallituksessa talousministerinä.


title: Manmohan Singh

text: Singh nimitettiin ylähuoneeseen Assamista 1991, jossa hän oli opposition johtajana 1998–2004. Kongressipuolue voitti 1998 vaalit, ja kommunistien vasemmistorintama päätti tukea sitä mutta jäi hallituksen ulkopuolelle. Kongressipuolueen johtaja Sonia Gandhi kieltäytyi kuitenkin pääministerin paikasta ja nimitti Singhin asemaan.


title: Manmohan Singh

text: Pääministerinä Singh jatkoi talousuudistuksia, jotka aloitti 1991. Talouden vapauttaminen on johtanut nopeaan mutta epätasaiseen talouskasvuun. Ulkopoliittisesti Singh edisti neuvotteluja rauhasta Pakistanin kanssa ja sekä suhteita Afganistaniin, jossa hän vieraili ensimmäisenä Intian pääministerinä 29 vuoteen.


title: Manmohan Singh

text: Singhin virkakautena Intia lähensi välejään voimakkaasti Yhdysvaltoihin ja solmi käänteentekevän sopimuksen ydinmateriaalista Yhdysvaltain kanssa, vaikkei olekaan ydinsulkusopimuksen jäsen. Singh ärsytti oppositiota ja omiaankin hylkäämällä Intian perinteisen liittolaisen Iranin sen riidassa Yhdysvaltain kanssa. Parlamentin puhemies Abhishek Manu Singhvi ehdotti jopa Intian korkeimman kunniamerkin Bharat Ratnan luovuttamista George W. Bushille, mikä kuitenkin tyrmättiin. Kongressipuolueen kanssa liitossa oleva parlamentin vasemmistolaita on arvostellut Singhia ankarasti "George W. Bushin uuden maailmanjärjestyksen seuraamisesta."


title: Manmohan Singh

text: Maaliskuussa 2015 Singh sai syytteet korruptiosta, rikollisesta salaliitosta ja virka-aseman väärinkäytöstä liittyen hiilikenttien hyödyntämiseen myönnettyihin lisensseihin hänen virkakautensa aikana. Singhiä on pidetty yhtenä Intian rehellisimmistä poliitikoista, vaikka korruptioskandaalit painoivatkin hänen hallitustaan.


title: Tilastollinen ensemble

text: Tilastollinen ensemble on fysiikassa hyvin suuri joukko samankaltaisia systeemeitä, joita tarkastellaan samanaikaisesti. Käsite on tärkeä statistisessa fysiikassa, termodynamiikassa ja kvanttifysiikassa.


title: Revilla Gigedon saaret

text: Revilla Gigedon saaret () ovat saariryhmä Tyynellä valtamerellä. Ne kuuluvat Meksikolle ja sijaitsevat noin 600 kilometriä Kalifornian niemimaasta lounaaseen. Saarilla ei ollut ihmisasutusta ennen kuin espanjalaiset löytöretkeilijät löysivät ne 1500–1700-luvuilla. Nykyään saarilla on 259 asukasta ja ne ovat osa Coliman osavaltiota.


title: Revilla Gigedon saaret

text: Ryhmä koostuu neljästä tuliperäisestä saaresta: Socorrosta, Clariónista, San Benedictosta ja Roca Partidasta. Socorro on saarista suurin. Sen pinta-ala on 132 km². Socorrossa on yksi kylä, jossa asuu 250 ihmistä. Clariónilla on sotilasvaruskunta, jolla on yhdeksän ihmistä. Muuten saaret ovat asumattomia.


title: Revilla Gigedon saaret

text: Espanjalaiset löytöretkeilijät löysivät ensimmäisen saaren, jonka he nimesivät Santo Toméksi (nykyään Socorro), 21. joulukuuta 1533. Neljän päivän kuluttua löydettiin myös toinen saari. Kaksi muuta saarta löydettiin vuonna 1779. Saaret on nimetty Revilla Gigedon kreivin (1740–1799), Uuden-Espanjan 53. varakuninkaan, mukaan. Vuonna 1957 Socorron saarelle perustettiin laivastotukikohta ja Clariónissa on pienempi meriosasto.


title: Revilla Gigedon saaret

text: Revilla Gigedon saarilla on käynyt useita tutkijoita, kuten ornitologi Andrew Jackson Grayson.


title: Revilla Gigedon saaret

text: Saarilla on monia kotoperäisiä kasvi- sekä eläinlajeja. Vuonna 2016 saaret lisättiin Unescon Maailmanperintöluetteloon, mutta saarten muuttamista turismille soveltuvaksi luonnonpuistoksi on ehdotettu.


title: Advektio

text: Advektio on skalaarisen, säilyvän suureen siirtymistä vektorikentässä. Advektiota ymmärretään advektioyhtälöllä.


title: Advektio

text:
Käytännössä vektorikenttä voi olla veden virtauskenttä ja skalaarinen suure jonkin aineen pitoisuus vedessä. Meteorologiassa ja oseanografiassa advektio viittaa pääsääntöisesti vaakasuoraan liikkeeseen, usein nimenomaisesti tuulen vaikutuksesta. Tässä yhteydessä advektio-operaattori on
Pystysuorana koordinaattina on käytetty "z":aa ja painekoordinaatistossa "p":tä.


title: Advektio

text:
Kansanomaisesti sanottuna advektio on jokin ominaisuuden vähittäistä siirtymistä.
Esimerkkinä on säätieteessä lämpimän ilman virtauksen tuoma asteittainen ilman lämpeneminen, lämmin advektio.


title: Kali

text: Kali (devanagari: काली, IAST: "Kālī") on hindulaisuudessa esiintyvä jumalatar, jota hindut pitävät äitijumalatar Devin raivoisana ilmenemismuotona. Sana ”kali” on sanskriittia ja merkitsee 'mustaa' taikka 'aikaa'. Hän on sekä tuhon että luomisen jumalatar.


title: Kali

text: Kali kuvataan mustaksi ja vihaiseksi tanssivaksi naiseksi. Hänen kaulastaan roikkuu pääkalloja ja vyöstään katkaistuja käsivarsia, jotka symboloivat ihmisten sanoja ja tekoja (karma). Kalin suusta roikkuu pitkä kieli, ja molemmista suupielistä valuu verinoroja. Hänellä on neljästä kymmeneen kättä, riippuen siitä mitä ominaisuuksia halutaan painotettavan. Vasemmissa käsissä on verinen miekka ja katkaistu pää jotka symboloivat egon ja syntien tuhoa ja sielun vapautumista. Oikeanpuolisilla käsillään Kali toivottaa siunausta ja kehottaa olemaan pelkäämättä. Usein Kali kuvataan seisomassa Shivan päällä. Joidenkin lähteiden mukaan Shiva oli hänen aviomiehensä. Joidenkin taas Kalin kerrotaan oleva Shivan, miehen feminiinen puoli. Toisten lähteiden mukaan taas Shivan vaimo oli Parvati, jonka inkarnaatio Kali on. Näissä lähteissä Kalin kerrotaan olleen naimaton.


title: Kali

text: Devin suurteoista kertovan Devi-mahatmyan mukaan Kali surmasi demoni Raktabijan johtaman demoniarmeijan. Tuhottuaan armeijan Kali ja Raktabija taistelivat, mutta jokainen Raktabijan veripisara muuttui tuhanneksi jättiläiseksi. Kalin piti juoda demonin veri, jotta voisi kukistaa hänet. Joidenkin myyttien mukaan surmattuaan Raktabijan Kali alkoi tanssia villisti. Shiva tuli rauhoittamaan Kalia heittäytymällä tämän jalkoihin esittäen kuollutta. Kalin tanssi tyyntyi vasta kun hän uskoi vahingossa surmanneensa miehensä.


title: Kali

text: Kalia ja Parvatin toista inkarnaatiota Durgaa pidetään merkityksellisinä jumalattarina, joita palvotaan erityisesti Itä-Intiassa. Heidän kunniakseen juhlitaan Durga Puja -juhlaa.


title: Iittala (yritys)

text: Iittala on suomalainen yritys, joka on erikoistunut sisustusmuotoiluun ja astioihin. Iittalan i-logon suunnitteli Timo Sarpaneva vuonna 1956. Yritys aloitti lasitehtaana vuonna 1881. Vuonna 2007 Iittala Groupista tuli Fiskarsin tytäryhtiö.


title: Iittala (yritys)

text: Iittalan muotoiluperinteet lasiastioiden ja taidelasin suunnittelussa pohjautuvat 1930-luvulle. Esimerkkejä tästä ovat varhaiset teokset, kuten "Aino Aalto" -lasit, jotka Aino Aalto suunnitteli vuonna 1932, Alvar Aallon "Savoy-maljakko" ("Aalto-maljakko") vuodelta 1936, vuodesta 1962 saakka valmistettu Oiva Toikan "Birds by Toikka" -lasilintukokoelma ja hänen "Kastehelmi"-lasiastiasarjansa vuodelta 1964 sekä Tapio Wirkkalan "Ultima Thule" -lasit vuodelta 1968.


title: Iittala (yritys)

text: Vuosien saatossa Iittala on laajentanut lasista myös muihin materiaaleihin, kuten keramiikkaan ja metalliin. Esimerkkejä ovat Kaj Franckin keraaminen "Teema"-astiasarja vuodelta 1952 ja Timo Sarpanevan valurautainen "Sarpaneva"-pata vuodelta 1960.


title: Iittala (yritys)

text: Muita tunnettuja tuotteita ovat Björn Dahlströmin vuonna 1998 suunnittelemien keitto- ja paistoastioiden "Tools"-sarja, Heikki Orvolan "Kivi"-kynttilälyhdyt vuodelta 1988, Alfredo Häberlin keraaminen "Origo"-astiasarja vuodelta 1999 ja "Essence"-lasit vuodelta 2001, Anu Penttisen "Vitriini" vuodelta 2010 sekä keramiikkaa, lasia, puuta ja tekstiiliä yhdistelevä "Sarjaton"-astiasarja, jonka ovat suunnitelleet Harri Koskinen, Aleksi Kuokka, Musuta ja Samuji vuonna 2012.


title: Iittala (yritys)

text: Iittala on saanut nimensä Iittalan kylään vuonna 1881 perustetun lasitehtaan mukaan.""


title: Iittala (yritys)

text: Vuodesta 1917 Iittalan omisti A. Ahlström Osakeyhtiö, joka omisti myös Karhulan lasitehtaan. Nämä muodostivat yhdessä Karhula-Iittalan lasitehtaan aina 1950-luvulle asti. Alussa tehdas valmisti enimmäkseen apteekkilasia, pulloja ja öljylamppulaseja, mutta myös jonkin verran talouslasia.


title: Iittala (yritys)

text: 1920- ja 30-lukujen perinteisten, taidokkaasti hiottujen hienostolasien hallitseman kauden jälkeen Iittala alkoi vähitellen panostaa uuteen muotoiluun ja siitä alkoi muodostua lasitaiteen ja -teollisuuden edelläkävijä. Ensimmäisiä askeleita olivat kansainvälistä suosiota osakseen saaneet Aino Aallon ”Aino Aalto” -lasisto sekä Alvar Aallon vuonna 1936 suunnittelema Savoy-maljakko (Aalto-maljakko).


title: Iittala (yritys)

text: Toisen maailmansodan aikana tuotanto oli pitkiä aikoja pysähdyksissä raaka-aine- ja työvoimapulan vuoksi. Tuotanto saatiin jälleen käyntiin vuonna 1946, mihin mennessä tehdas oli jo päässyt ränsistymään pahoin. Sodan jälkeen Iittala oli menestyvä ja kasvava yritys aina 1970-luvun öljykriisin ajoille saakka. Tuolloin alkoivat irtisanomiset ja tuotannon supistukset, jotka jatkuivat aina 1980-luvulle asti.


title: Iittala (yritys)

text: Vuonna 1987 A. Ahlström Osakeyhtiö myi Iittalan lasitehtaan Wärtsilälle, joka omisti ennestään Nuutajärven lasitehtaan Urjalassa. Iittala yhdistettiin Nuutajärven lasitehtaan kanssa Iittala-Nuutajärvi Oy:ksi. Hackman osti yrityksen vuonna 1990. Vuodesta 2003 yritys toimi itsenäisenä nimellä Iittala Oy Ab. Vuonna 2004 se siirtyi toimivan johdon ja ABN AMRO Capitalin hallinnoiman sijoitusrahaston omistukseen. Vuoden 2006 lopussa yritys muutettiin julkiseksi osakeyhtiöksi ja nimeksi tuli Iittala Group Oyj.


title: Iittala (yritys)

text: 9. maaliskuuta 2007 yhtiön pääomistaja ja yhtiö päättivät toteuttaa osakemyynnin ja -annin ja hakea listausta Helsingin pörssiin. Osakemyynti ja -anti alkoivat 12. maaliskuuta, mutta ne peruutettiin 27. maaliskuuta 2007, eikä yhtiö hakenut listausta pörssiin. Kesäkuussa 2007 Fiskars ilmoitti tehneensä sopimuksen Iittalan osakekannan ostamisesta. Kauppa toteutui elokuun lopussa 2007 ja yrityksen nimeksi vaihtui syyskuussa Iittala Group Oy Ab.Muutamia poikkeuksia lukuun ottamatta Iittalan lasinpuhaltajat, tuotemallit ja muotoilu tulivat aina 1920-luvulle asti Ruotsista, Saksasta, Tanskasta ja Belgiasta.


title: Iittala (yritys)

text: Iittalan ensimmäinen oma suunnittelija oli Alfred Gustafsson. Silloisen varapääjohtajan Claës Norstedtin aloitteesta Alfred Gustafsson loi vuonna 1903 tunnetuimmat työnsä, "suurmieslasien" sarjan. Juomalasien sarja oli osa passiivista vastarintaa Venäjän valtaa vastaan. Laseihin oli kuvattu suomalaisen yhteiskunnan ja kulttuurin merkkihenkilöitä.


title: Iittala (yritys)

text: 1920- ja 1930-luvut olivat Iittalalle kristallin aikaa. Barcelonan maailmannäyttelyssä vuonna 1929 Iittala sai tunnustuksen kristalleista, joita tuotettiin Iittalan lasitehtaissa.


title: Iittala (yritys)

text: Vuonna 1932 Göran Hongell palkattiin Karhula-Iittalaan, ja hänestä tuli ensimmäinen suomalaiseen lasitehtaaseen palkattu muotoilija. Hongell käynnisti yhteistyön suunnittelijoiden ja lasinpuhaltajien välillä viemällä piirustuksia lasitehtaalle pyytääkseen mielipidettä esineen puhaltamiseen liittyvistä teknisistä näkökohdista. Karhula-Iittalan yhteistyökumppaneina oli myös monia muita suunnittelijoita, kuten Gunnel Nyman ja Lisa Johansson-Pape.


title: Iittala (yritys)

text: Aino ja Alvar Aalto toivat funktionalismin Suomeen ja Iittalaan 1930-luvulla. Vuonna 1932 Aino Aalto osallistui Karhula-Iittalan muotoilukilpailuun ja sijoittui toiseksi "Bölgeblick"-sarjallaan. Kansainväliselle yleisölle lasi esiteltiin Lontoossa 1933 sekä Milanon vuoden 1936 triennaalissa, missä Aino Aalto voitti kultamitalin. Lasit olivat muotoilultaan paitsi yksinkertaisia myös käytännöllisiä, sillä ne voitiin pinota. "Aino Aalto" -laseja valmistetaan edelleen.


title: Iittala (yritys)

text: Vuonna 1936 Alvar Aalto suunnitteli tunnetuimman esineensä, "Aalto"-maljakon (eli "Savoy"-maljakon). Sen ensiesittely tapahtui Pariisin maailmannäyttelyssä vuonna 1937. Maailmankuulu "Aalto"-maljakko on ikoni, jota tuotetaan Iittalan lasitehtaassa edelleen, 75 vuotta syntymänsä jälkeen.


title: Iittala (yritys)

text: Vuonna 1946 pääjohtajana toiminut Antero Järvinen antoi suunnittelijoille mahdollisuuden ottaa vastuuta Iittalan tulevasta suunnasta. Se kannatti Tukholman muotoilukilpailussa, missä kilpailutöinä oli paitsi hiekkapuhallettuja ja kaiverrettuja teoksia myös kaiverrus Iittalan Göran Hongellin suunnittelemiin maljakoihin. Tapio Wirkkala voitti ensimmäisen palkinnon, ja 2. ja 3. sija menivät Kaj Franckille. Wirkkala ja Franck saivat vapaat kädet taidelasin muotoiluun Iittalan lasitehtaalla. Kaj Franckin ja Tapio Wirkkalan tekemän työn myötä suhtautuminen lasiin muuttui. Kirkkautta ja valon taittumista alettiin arvostaa uudella tavalla.


title: Iittala (yritys)

text: 1940-luvun loppupuolelta alkaen Göran Hongell ja Erkki Vesanto keskittyivät sarjatuotannon suunnitteluun[9], kun taas Tapio Wirkkala ja Kaj Franck panostivat taidelasimuotoiluun. Karhula-Iittalan kuvasto vuodelta 1949 ilmentää uutta asetelmaa: kuvasto poikkesi edeltäjistään täysin ja sisälsi kauniita taide-esineitä.


title: Iittala (yritys)

text: Göran Hongellin vuonna 1948 suunnittelemat "Aarne"-lasit palkittiin kultamitalilla vuoden 1954 Milanon triennaalissa, ja lasien tuotanto jatkuu edelleen.


title: Iittala (yritys)

text: Järvisen pyrkimykset edistää muotoilua saivat jatkoa, kun Håkan Södermaströmistä tuli johtaja vuonna 1950. Hänen tavoitteenaan oli, että Iittalan lasitehtaalla muotoilu koskisi koko tuotevalikoimaa. Helsingin messuilla vuonna 1950 Karhula-Iittalan tuotteet palkittiin kultamitalilla ja yleisö äänesti Tapio Wirkkalan "Kantarellin" näyttelyn kauneimmaksi esineeksi.


title: Iittala (yritys)

text: Suomalainen muotoilu menestyi muutenkin hyvin 1950-luvulla, ja esimerkiksi Milanon triennaalissa vuonna 1951 Suomi voitti 25 palkintoa. Tapio Wirkkala sai kolme Grand Prix -palkintoa, ja Timo Sarpaneva palkittiin hopeamitalilla. Vuonna 1954 Wirkkala sai jälleen Grand Prix -palkinnon. Heti seuraavassa Milanon triennaalissa Timo Sarpaneva sai Grand Prix -palkinnon vuonna 1957.


title: Iittala (yritys)

text: Vuonna 1952 Kaj Franck – joka oli myös Arabian taiteellinen johtaja – suunnitteli Arabialle "Kilta"-sarjan. Vuonna 1981 "Teemaksi" uudelleen nimetyn sarjan muotoilu kuvastaa Iittalan perusajatuksia ja arvoja, sillä siinä yhdistyvät laatu ja monikäyttöinen, ajaton muotoilu. "Teema" on yhä tuotannossa, ja Heikki Orvolan sekä Oiva Toikan säännöllisesti suunnittelemat uudet värit ja koot kunnioittavat taatusti Franckin alkuperäisen muotoilun henkeä.


title: Iittala (yritys)

text: Iittala asetti tiukat vaatimukset tuotteilleen, mikä aiheutti välillä tuotannolle hankaluuksia. Löflund kertoo, kuinka Timo Sarpanevan "Orkidea"-veistoksista – joita pystyttiin valmistamaan vain muutama kappale tunnissa – toisinaan vain yksi läpäisi tarkastuksen, toisinaan ei yksikään. "House Beautiful" -lehti antoi Orkidealle Most Beautiful Object -tunnustuksen vuodelta 1954.


title: Iittala (yritys)

text: Taidelasin suosion kasvun myötä suunnittelijoiden nimistä tuli myyntimenestyksen tae. Timo Sarpaneva suunnitteli "i-kokoelmalleen" punaisen "i-merkin", josta tuli vuonna 1956 Iittala-brändin tunnus, joskin Karhula-nimeä käytettiin Iittalan lasitehtaan tuotteista vielä 1960-luvun alussa.


title: Iittala (yritys)

text: Kaj Franck suunnitteli alkuperäisen, muotonsa mukaan nimetyn "Kartio"-lasisarjan vuonna 1956.


title: Iittala (yritys)

text: Timo Sarpanevan valurautainen "Sarpaneva"-pata vuodelta 1960 osoitti, että laadukas materiaali on mahdollista pelkistää vain olennaiseen luovan taiteilijan käsissä.


title: Iittala (yritys)

text: Oiva Toikka loi vuonna 1964 "Kastehelmi"-lasiastioiden sarjan, joka on vieläkin tuotannossa samoin kuin Tapio Wirkkalan "Ultima Thule" -lasit vuodelta 1968.


title: Iittala (yritys)

text: Oiva Toikan tunnetuimpia teoksia, "Birds by Toikka" -lasilintuja, on valmistettu vuodesta 1971.


title: Iittala (yritys)

text: Vuonna 1972 Heikki Orvola suunnitteli "Aurora"-lasisarjan Iittalalle. Fujiwo Ishimoton kanssa hän suunnitteli Illusia-astiasarjan Arabialle.


title: Iittala (yritys)

text: Valto Kokko loi ensimmäisen laajan lasiastiasarjansa, "Avecin", vuonna 1973. Hänen tunnetuin sarjansa "Otso" on vuodelta 1978, ja vuodesta 1981 alkaen "Otso" on kuulunut New Yorkin modernin taiteen museon kokoelmiin.


title: Iittala (yritys)

text: Heikki Orvolan "Kivi"-kynttilälyhdyt vuodelta 1988 olivat yksi osoitus Iittalan muotoilun ajattomuudesta.


title: Iittala (yritys)

text: Björn Dahlströmin vuonna 1998 luoma keitto- ja paistoastioiden "Tools"-sarja on suunniteltu yhteistyössä maailman huippukokkien kanssa.[21]


title: Iittala (yritys)

text: Vuonna 1998 Stefan Lindfors suunnitteli aivan uudenlaisen, avokahvaisten keramiikka-astioiden sarjan "Egon".


title: Iittala (yritys)

text: Yhteistyö valittujen kansainvälisten muotoilijoiden kanssa sai aikaan tuotteita kuten Alfredo Häberlin "Essence"-lasit ja -karahvi.


title: Iittala (yritys)

text: Alfredo Häberlin vuonna 2001 suunnittelemasta raidallisesta keramiikkamunakupista tuli suosittu, jolloin koko "Origo"-sarjasta tehtiin raidallinen, mikä tekikin siitä vastapainon Iittalan "Teema"-sarjalle.


title: Iittala (yritys)

text: Anu Penttisen kirkkaat ja voimakasväriset "Vitriini"-lasirasiat vuodelta 2010 olivat jälleen yksi Iittalan muotoilun kohokohta ja suunnannäyttäjä.


title: Iittala (yritys)

text: Suomalaisten perinteiden moderni tulkinta, kuuden muotoilijan yhteistyönä syntynyt "Sarjaton" yhdistelee keramiikkaa, lasia, puuta ja tekstiiliä toisiinsa sopivin värein ja tyylein. Tuotteet tulivat markkinoille vuonna 2012.


title: Iittala (yritys)

text:
Göran Hongell (1902–1973),
oli yksi suomalaisen lasimuotoilun edelläkävijöistä. Karhula-Iittalaan vuonna 1932 palkatusta Hongellista tuli ensimmäinen suomalaiseen lasitehtaaseen palkattu vakituinen muotoilija vuonna 1940. Hän loi lasiastioita kehittäen erikoistekniikoita ja värisävyjä yhdessä lasinpuhaltajien kanssa. Hänen luomuksensa olivat yksinkertaisen koruttomia, ja niissä modernismin henki yhdistyi hillittyyn art decoon.
Muotoilutöitä Iittalalle: Silko (1938), "Maininki" (1938), "Säde" (1939), "Hongellin hattu" (1941), "Aarne" (1948), "Aulanko" (1950-luku).
Tuotteet, jotka ovat yhä Iittalan tuotannossa: "Aarne" (1948).
Palkinnot: "Aarne" (1948): kultamitali – Milanon triennaali (1954).
Aino Aalto (1894–1949),
suunnitteli rakennuksia, sisustuksia, huonekaluja ja tekstiilejä. Aino Aallon funktionalistisen suuntautumisen seurauksena syntyi yksinkertaisia, pinottavia ja tilaa säästäviä lasituotteita. Veteen heitetyn kiven muodostamista renkaista innoituksensa saaneiden lasien monikäyttöisyys teki "Bölgeblick"-sarjasta kansainvälisesti tunnetun muotoiluklassikon. Aino Aalto suunnitteli töitä myös yhdessä aviomiehensä Alvar Aallon kanssa.
Muotoilutöitä Iittalalle: "Bölgeblick"-sarja (1932), "Aalto-lasi" (yhteistyössä Alvar Aallon kanssa – 1933), "Aalto-kukka" (yhteistyössä Alvar Aallon kanssa – 1939).
Tuotteet, jotka ovat yhä Iittalan tuotannossa: "Bölgeblick", lasit, kaadin, lautanen – uudelleen nimettynä "Aino Aalto".
Palkinnot: "Näyttelyarkkitehtuuri Artekille": Grand Prix – Milanon triennaali (1936), "Bölgeblick" (1932): kultamitali – Milanon triennaali (1954).


title: Iittala (yritys)

text:
Alvar Aalto (1898–1976),
oli suomalainen arkkitehti ja muotoilija. Savoy-maljakko sai ensiesittelynsä Pariisin vuoden 1937 maailmannäyttelyssä. Aalto ja hänen vaimonsa Aino Aalto suunnittelivat töitä usein yhdessä.
Muotoilutöitä Iittalalle: "Aalto-lasi" (yhteistyössä Aino Aallon kanssa – 1933), "Aalto"/"Savoy"-kulho (1936), "Savoy"/"Aalto"-maljakko (1936), "Aalto"/"Savoy double" (1936), "Aalto-kukka" (yhteistyössä Aino Aallon kanssa – 1939).
Tuotteet, jotka ovat yhä Iittalan tuotannossa: "Aalto-kokoelma", kulho, kynttilälyhty, maljakko, kukkasarja.


title: Iittala (yritys)

text:
Tapio Wirkkala (1915–1985),
suunnitteli seteleitä, grafiikkaa, veistoksia, huonekaluja, koruja ja lasiesineitä. Hänen monipuolisuutensa muotoilijana on synnyttänyt yli 400 lasiastiaa ja taide-esinettä. Wirkkala oli lahjakas lasisuunnittelija, ja hänen yhteistyönsä lasityöläisten kanssa loi uusia tekniikoita ja pysyviä taidokkaita muotoiluesineitä.
Muotoilutöitä Iittalalle: "Finestra" (1946), "Pitsi" (1947), "Kantarelli" (1951), "Viinirypäle"/"Päärynä" (1947), "Kalvolan kanto" (1948), "Jääpala" (1951), "Jäävuori" (1951), "Tokio" (1954), "Tapio" (1954), "Marsalkansauva "(1954), "Rondo" (1957), "Romantica" (1960), "Paadrin" (1960), "Jäänsärkijä" (1968).
Tuotteet, jotka ovat yhä Iittalan tuotannossa: "Kantarelli", "Gaissa," "Ultima Thule," "Tapio".
Palkinnot: Kantarelli, Viinirypäle/Päärynä, Varsanjalka, Kalvolan kanto, Tunturi, Jäkälä, Jääpala (1951); Jäävuori – Milanon triennaali (1951); Tokio, Tapio, Marsalkansauva – Milanon triennaali (1954); Tiima, Rondo – Milanon triennaali (1957); Romantica (1960); Paadrin Jää – Milanon triennaali (1960); Jäänsärkijä, Ultima Thule: kulho – Milanon triennaali (1968); Lunning-palkinto (1951); Pro Finlandia -mitali (1955); Prinssi Eugen -mitali (1980).


title: Iittala (yritys)

text:
Kaj Franck (1911–1989),
suomalaisen muotoilun omatunto[33], poisti muotoilustaan kaiken ylimääräisen jättäen jäljelle vain olennaisen. Hänen tunnetuimpia töitään ovat Teema-astiasto ja Kartio-lasisarja.
Muotoilutöitä Iittalalle: Kaivonkatsoja (1946), "Lakaisija" (1946), "Onkija" (1946), "Teema" (Kilta) (1952), "Kartio" (1956), "Tupa" (1948).
Tuotteet, jotka ovat yhä Iittalan tuotannossa: "Teema," "Kartio," "Purnukka," "Ateenan aamu".
Palkinnot: Milanon triennaali (1951), Milanon triennaali (1954), Milanon triennaali (1957), Lunning-palkinto (1955), Pro Finlandia -mitali (1957), Prinssi Eugen -mitali (1964).


title: Iittala (yritys)

text:
Alfredo Häberli (1964)
on Zürichissä asuva kansainvälinen muotoilija. Alfredo Häberlin muotoilussa perinne yhdistyy innovaatioon, iloon ja energiaan.
Muotoilutöitä Iittalalle: "Essence" (2001), "Kid's Stuff" (2001), "Senta" (2003), "Tris" (2003), "Origo" (1999).
Tuotteet, jotka ovat yhä Iittalan tuotannossa: "Essence," "Senta," "Origo".


title: Iittala (yritys)

text: Kerttu Nurminen (1943)


title: Iittala (yritys)

text:
Tunnettujen lasisarjojen suunnittelija.
Iittalan viimeinen kuukausipalkattu lasisuunnittelija
Muotoilutöitä Iittalalle: "Palazzo Pro Arte" (1988), "Mondo" (1988), "Verna"-lasi (1998), "Verna"-maljakko (2004).
Palkinnot: valtion taideteollisuuspalkinto (1991), ja Kaj Franck -muotoilupalkinto (1996)


title: Iittala (yritys)

text:
Heikki Orvola (1943)
on suomalaisen muotoilun tärkeimpiä vaikuttajia. Orvolan materiaaleja ovat lasi, keramiikka, valurauta ja tekstiili. Vuonna 1998 Orvola voitti arvostetun Kaj Franck -palkinnon.
Muotoilutöitä Iittalalle: Aurora (1972), "Kivi" (1987), "Korento" (2011).
Tuotteet, jotka ovat yhä Iittalan tuotannossa: "Kivi," "Korento," "Aurora".
Palkinnot: Kaj Franck -muotoilupalkinto (1998), Pro Finlandia -mitali (1984)


title: Iittala (yritys)

text:
Timo Sarpaneva (1926–2006)
oli monien materiaalien taitaja. Hän käytti töissään lasia, posliinia, valurautaa ja tekstiilejä sekä grafiikkaa. Sarpanevan I-sarjasta tuli Iittalan tavaramerkki vuonna 1956. Sarpaneva oli suomalaisen designin kansainvälisesti tunnettu voimahahmo. Hänen töitään on esillä taide- ja muotoilumuseoissa eri puolilla maailmaa, ja Orkideaa on kuvailtu maailman kauneimmaksi esineeksi.
Muotoilutöitä Iittalalle: "Lansetti II" (1952), "Orkidea" (1954)," i-lasi" (1956), "Tsaikka" (1957), "pinottava pullo" (1959), "sarpaneva" (1960), "Festivo" (1966), "Claritas" (1984).
Tuotteet, jotka ovat yhä Iittalan tuotannossa: "Tsaikka," "Orkidea," "Claritas," "Festivo," "Sarpaneva," "Steel-teräsvati".
Palkinnot: "I-sarja "(1954), Lunning-palkinto (1956), Pro Finlandia -mitali (1958), Taideteollisen korkeakoulun (nykyisen Aalto-yliopiston) kunniatohtorius (1993)


title: Iittala (yritys)

text:
Oiva Toikka (1931)
on yksi suomalaisen lasimuotoilun persoonista, joka on parhaiten tunnettu lintukokoelmastaan. Hänen mielikuvituksellinen lasitaiteensa edustaa virtaviivaista ja esteettistä pohjoismaista muotoilua. Toikan "Lintukokoelmaan" on tähän mennessä kertynyt 400 lasitaide-esinettä, ja hänen "Kastehelmi"-sarjansa on suosittu.
Muotoilutöitä Iittalalle: "Kastehelmi" (1964), "Flora" (1966), "Birds" (1971), "Vuosikuutio" (1977), "Niili" (1989), "Delta" (1989), "Vaskooli" (1988), "Full Moon" (1989).
Tuotteet, jotka ovat yhä Iittalan tuotannossa: "Birds, Vuosikuutio, Kastehelmi".
Palkinnot: Lunning-palkinto (1970), Pro Finlandia -mitali (1980), World Glass Now 85 (VUOSI), Kaj Franck -muotoilupalkinto (1992), Prinssi Eugen -mitali (2001).


title: Iittala (yritys)

text: Iittalan lasimuseo perustettiin tehtaan yhteyteen vuonna 1971. Iittalan Lasimuseo, Nuutajärven Lasimuseo, Arabian museo, Rörstrandin museo sekä Aterinmuseo tallettavat ja tutkivat Arabian, Hackmanin, Iittalan ja Rörstrandin historiaa.


title: Satunnaiskulku

text: Satunnaiskulku () on matematiikassa yksinkertainen stokastinen prosessi, joka formalisoi ajatuksen satunnaiseen suuntaan otetuista peräkkäisistä askelista. Monesti satunnaiskulku ajatellaan diskreettiaikaiseksi prosessiksi, eli aika saa vain kokonaislukuarvoja ja aina uudella kokonaislukuarvolla prosessi siirtyy uuteen pisteeseen. Tässä tapauksessa piste on paikallaan vain kyseisen ajanhetken ja seuraavana erillisenä ajanhetkenä se taas on uudessa paikassa. Siinä välissä ei sen ajatella olevan missään koska aikaa ei pidetä jatkuvana, vaan diskreettinä(erillisten pistemäisten hetkien jonona).


title: Satunnaiskulku

text:
Kyse on Markov-prosessin erikoistapauksesta, jonka tiloja ovat kokonaisluvut formula_1. Markov-proseisseissa todennäköisyyttä siirtyä tilasta formula_2 tilaan formula_3 merkitään formula_4. Satunnaiskulussa siirtymätodennäköisyydet
ovat formula_5, missä formula_6. Siirtymä on siis täsmälleen yksi askel joko oikealle tai vasemmalle lukusuoralla, paikallaan pysyminen tai pidemmät askeleet eivät ole sallittuja.


title: Satunnaiskulku

text: Satunnaiskulku perustuu seuraaville säännöille:


title: Satunnaiskulku

text: Jatkuva-aikainen satunnaiskulku taas saadaan jos ajatellaan, että prosessi pysyy samassa pisteessä seuraavaan kokonaislukuarvoiseen ajanhetkeen saakka, jolloin se taas siirrähtää uuteen paikkaan. Tässä on kaksi erilaista vaihtoehtoa: piste voi olla paikallaan vielä seuraavalla kokonaislukuarvoisella ajanhetkellä ja siirrähtää heti sen jälkeen tai se voi aina tällaisella ajanhetkellä olla siirrähtänyt uuteen paikkaan.


title: Satunnaiskulku

text: Ajatellaan nyt jatkuva-aikaisen satunnaiskulun muunnelmaa joka saadaan pisteen siirtyminä kussakin aikayksikössä tasaisella nopeudella lukusuoralla yksikön verran oikealle tai vasemmalle. Näin satunnaiskulku on jatkuva funktio aika-akselilta lukusuoralle. Lukusuoran tilalle voidaan ottaa myös kaksi- kolmi- tai useampiulotteinen koordinaatisto, jolloin saadaan satunnaiskulun yleistys useampaan ulottuvuuteen.


title: Satunnaiskulku

text: Lyhennetään siirtymäaikaa niin, että uusi siirtymäaika saadaan jakamalla aikayksikkö positiivisen kokonaisluvun n toisella potenssilla. Lisäksi siirtymän pituudeksi lukusuoralla asetetaan 1/n. Tällöin on mahdollista osoittaa, että kokonaisluvun n kasvaessa äärettömiin satunnaiskulku lähestyy matemaattista Brownin liikettä (eli Wienerin prosessia).


title: Satunnaiskulku

text: Yksinkertainen esimerkki on niin sanottu "juopon merimiehen kävely". Oletetaan baarista tukevassa humalassa lähtevä merimies. Oletetaan tilanne yksiulotteiseksi. Merimies pullautetaan baarista kadulle, jota edustaa lukusuora. Baarin ovi on lukusuoran kohdassa x=0. Pisteessä x=L, kadun toisessa päässä sijaitsee oja. Merimies voi astua lukujanaa vasemmalle (negatiiviseen suuntaan) tai oikealle (positiiviseen suuntaan), kummatkin vaihtoehdot ovat yhtä todennäköisiä ja askelet ovat vakiopituisia. Teoria ennustaa, että merimies päätyy täysin varmasti, eli todennäköisyydellä yksi, ennemmin tai myöhemmin ojan pohjalle. Lievennyksenä tähän voi sanoa, että ehkä merimies sammuu ennen kuin päätyy ojaan. Se johtuu siitä, että ei ole olemassa mitään äärellistä askelmäärää, jota ennen jo aivan varmasti oltaisiin ojassa.


title: Parvati

text: Parvati on hindulaisuudessa esiintyvä jumalatar ja Devin ilmentymä, joka on tuhon jumalan Shivan vaimo ja norsupäisen viisauden jumalan Ganeshan, sekä sodan jumalan Skandan äiti. Parvati on Shivan shakti, eli Shivan kosminen feminiinen energia. Hän on siis puhtaan voiman, valon ja energian ruumiillistuma. Parvati symboloi hedelmällisyyttä, avio-onnea, puolisolle omistautumista, askettisuutta ja voimaa. Jotkut yhteisöt pitävät Parvatia Vishnun siskona. "Parvata" sana tarkoittaa vuorta. Parvati on siis vuorien tyttö, jonka isä oli vuorien hallitsija.


title: Parvati

text: Eräässä tarinassa Shiva loukkasi Parvatia tämän tumman ihonvärin vuoksi (tummanpuhuvana esitetty Kali, jonka nimi tarkoittaa "mustaa", on yksi Parvatin ilmenemismuodoista, eli avatara). Parvati pakeni metsään ja eli askeetikkona. Erään version mukaan luojajumala Brahma sai hänet luopumaan askeesista ja antoi hänelle kultaisen ihon, josta juontuu Parvatin nimi "Gauri", "kultainen". Toinen tarinan versio kuitenkin kertoo Parvatin niin vihastuneen Shivalle, että ympäröi Shivan kaikilla ilmenemismuodoillaan (kymmenen mahavidyaa), jolloin Shiva nöyrästi tunnusti Devin suuruuden ja pyysi Parvatilta anteeksiantoa, nähtyään Devin kaikkien värien olevan yhtä arvokkaita ja kauniita. Parvatin otsassa nähdään punainen piste. Hindunainen saa otsaansa punaisen pisteen mennessään naimisiin, mikä vastaa länsimaista sormusta.


title: Parvati

text: Hindulaisuuden jumalattaret ovat tyypillisesti rohkeita. Tarina kertoo, että saadakseen Shivan miehekseen, Parvati ryhtyi askeesiin, joka oli vain miehille tarkoitettu tapa. Parvati on tunnettu myös ikävöimisestään vanhempiensa luokse, ja lopulta vierailustaan vanhempiensa luona. Siksi erityisesti vanhempiaan kaipaavat nuoret vaimot haluavat nähdä Parvatin.


title: Parvati

text: Parvati halusi kylpeä, mutta hänellä ei ollut ketään, joka olisi vartioinut taloa sillä aikaa, Shivan ollessa poissa. Siksi Parvati päätti luoda pojan, Ganeshan, kurkumatahnasta. Parvatin määräyksen mukaan Ganesha ei päästänyt ketään taloon, ei edes Shivaa, mistä tämä raivostui. Shiva ja Ganeshan taistelivat, ja Shiva sivalsi Ganeshalta pään poikki. Parvati vaati Shivaa palauttamaan Ganeshan pään, mutta päätä ei löytynyt enää mistään.


title: Parvati

text: Shiva kohtasi Brahman, jonka ehdotuksen mukaan Ganeshan pää korvattiin elefantin päällä, joka kiinnitettiin Ganeshan ruumiiseen, ja hänet herätettiin henkiin.


title: Kos

text: Kos (, , , ) on Kreikan saari, joka kuuluu Dodekanesian saariryhmään. Se on yksi saariryhmän kahdestatoista pääsaaresta. Saaren pinta-ala on 290,27 km² ja asukasluku 33 388 (vuonna 2011). Hallinnollisesti saari kuuluu Kosin kuntaan, Kosin alueyksikköön ja Etelä-Egean saarten alueeseen. Saaren pääkaupunki on Kosin kaupunki.


title: Kos

text: Kos sijaitsee Egeanmeren itäosassa alle 5 kilometrin päässä Turkin rannikosta. Kosin pohjoispuolella sijaitsevat saaret Kálymnos ja Psérimos, eteläpuolella Nísyros. Kosin koillispuolella on Turkin Bodrum ja sen niemimaa, kaakkoispuolella puolestaan Turkin puoleinen pitkä Datçan niemimaa. Kosin saari työntyy jonkin verran näiden kahden niemimaan väliseen pitkään Gökovanlahteen.


title: Kos

text: Saari on pitkä ja kapea koillis–lounaissuuntaisesti: pituutta sillä on noin 40 kilometriä ja leveyttä noin 8 kilometriä. Saaren pinta-ala on 290,27 neliökilometriä ja rannikon pituus 112 kilometriä. Kooltaan saari on Dodekanesian saariryhmän kolmanneksi suurin saari ja Kreikan saarista 16. suurin. Kosin pohjoisrannikolla on alavaa tasankoa, mutta eteläosassa kohoaa korkea, saaren pituussuuntainen vuorijono, joka päättyy jyrkästi mereen saaren etelärannikolla. Vuoria on myös saaren länsipäässä. Korkein vuori on Díkaios (846 metriä).


title: Kos

text: Kos kuuluu hallinnollisesti Kosin kuntaan. Koko saari on ollut samaa kuntaa vuoden 2011 aluehallintouudistuksesta lähtien. Tätä ennen saari oli jaettu kolmeen kuntaan. Kosin kunta kuuluu Kosin alueyksikköön, johon kuuluu myös Nísyroksen saari. Kosin alueyksikkö kuuluu puolestaan muun Dodekanesian tavoin Etelä-Egean saarten alueeseen ja se Egean hajautetun hallinnon alueeseen.


title: Kos

text: Saaren suurimmat asutukset ovat Kosin kaupunki (19 432 asukasta), joka sijaitsee saaren koillisrannikolla; sekä Zipári (3 227 asukasta), Pylí (2 469), Kéfalos (2 156), Antimácheia (2 068) ja Kardámaina (1 650). (Katso myös: Luettelo Kosin kunnan kaupungeista ja kylistä.)


title: Kos

text:
Kosin saaren varhaisia antiikin aikaisia nimiä olivat "Meropis" ja "Nymfaia". Pausaniaan mukaan Kosin asukkaat tulivat Peloponnesoksen Epidauroksesta. Näitä kahta paikkaa yhdisti Asklepios-jumalan kultti, joka tuotiin emäkaupungista saarelle. Homeros kuvaa saarelaisten ottaneen osaa Troijan sotaan Feidippoksen ja Antifoksen johtamina sekä taistelleen mannermaan kaarialaisia vastaan.
Saaren varhaisimpana keskuksena toimi arkaaisella kaudella sekä klassisella kaudella aina vuoteen 366 eaa. saakka Astypalaia, myöhempi Isthmos, joka sijaitsi saaren länsiosissa. Saarella oli tuohon aikaan myös kaksi muuta polista eli kaupunkivaltiota, Kos Meropis ja Halasarna. Kosin polikset muodostivat jonkinlaisen yhteenliittymän, joka oli doorilaisen pentapoliin jäsen. Se liittyi Deloksen meriliittoon vuonna 477 eaa. ja tuli Ateenan vallan alle.


title: Kos

text: Myöhempi polis-keskus Kos perustettiin saaren varhaisempien kaupunkien yhteenliittymänä vuonna 366 eaa. Se sijaitsi samalla paikalla kuin nykyinen Kosin kaupunki. Saaren antiikin aikana tunnetuin kulttipaikka oli Asklepieion eli Asklepios-jumalan pyhäkkö ja siihen liittynyt parantola, joka sijaitsi (ja jonka arkeologinen alue edelleen sijaitsee) kaupungin lähellä. Siellä toimi kuuluisa Asklepiadien lääkärikoulukunta.


title: Kos

text: 300-luvulta eaa. lähtien Kos oli merkittävä kauppamahti. Keisari Claudius antoi Kosille vapaavaltion oikeudet. Vuonna 142 Kosilla oli voimakas maanjäristys. Keisari Antoninus Pius rakennutti uudelleen järistyksen tuhoaman Kosin kaupungin. Kaupunki kärsi maanjäristyksestä jälleen vuonna 469 ja uudelleen 554, jolloin koko kaupunki tuhoutui.


title: Kos

text: Antiikin aikana Kos tunnettiin muun muassa viinistään, hyvin ohuesta koslaisesta silkistä, josta tehtiin suosittuja läpikuultavia naistenvaatteita ("Coae vestes"), sekä purppurakankaista. Kosilta olivat kotoisin lääketieteen isänä pidetty Hippokrates, komediakirjailija Epikharmos sekä maalari Apelles. Myös Ptolemaios II Filadelfos syntyi siellä. Valtiomuodoltaan Kos vaikuttaa olleen antiikin aikana monarkia.


title: Kos

text: Bysanttilaisena aikana Kosista tuli piispanistuin. Johanniittain ritarikunta hallitsi saarta vuosina 1315–1522. Tuolloin rakennettiin Kosin kaupungin Neratzián linna. Ristiretkeläiset käyttivät Kosista nimeä "Lango". Tuon ajan perua saarta on kutsuttu myös nimellä "Stanchio" tai "Stanko", mikä perustuu ilmaisuun "es tan Ko" (ἐς τὰν Κῶ, ”Kosille”). Osmanien valtakunta valloitti saaren ja hallitsi sitä vuosina 1522–1912, minkä jälkeen se siirtyi Italialle vuosiksi 1912–1948. Toisen maailmansodan aikana saari oli myös saksalaisten ja sen jälkeen englantilaisten miehittämänä. Vuodesta 1948 lähtien saari on kuulunut Kreikkaan.


title: Kos

text: Kos on suosittu turistikohde. Turismi keskittyy Kosin kaupungin ympärille ja pohjoisrannikolle (mm. Tigkáki, Marmári), jossa on paljon suuria hotelleja ja rantoja. Myös Kardámaina ja Kéfalos ovat turisti- ja rantakohteita.


title: Kos

text: Saaren merkittävimpiin nähtävyyksiin kuuluvat Asklepieionin arkeologinen alue; Kosin kaupungin Neratzián linna, arkeologiset alueet (mm. Kosin agora, Roomalainen odeion sekä Roomalainen talo) ja Kosin arkeologinen museo; sekä Antimácheian linna ja Palió Pylín linnanrauniot. Suosittuja vierailukohteita ovat myös läheiset saaret, kuten Nísyroksen tulivuorisaari, Kálymnos ja Psérimos, sekä Bodrum Turkin puolella.


title: Kos

text: Kosin kaupungin satamasta on laivayhteydet Pireukseen sekä muun muassa Kálymnokselle ja Ródokselle. Kosin kansainvälinen lentoasema sijaitsee saaren keskiosissa Antimácheian lähellä, noin 22 kilometrin päässä Kosin kaupungista.


title: Belsassar

text: Belsassar (k. 539 eaa.) oli Babylonian viimeisen kuninkaan Nabunaidin poika ja kanssahallitsija. Hän menetti asemansa, kun Persian suurvallan perustaja Kyyros valloitti Babylonian. Nebukadnessar II esitetään Nabunaidin aikakirjoissa Belsassarin isoisänä, mutta tämä saattaa olla propagandaa Nabunaidin valta-aseman vahvistamiseksi, sillä Nabunaid ei kuulunut Babylonian kuninkaalliseen sukuhaaraan. Danielin kirjassa Belsassar esitetään virheellisesti Babylonian kuninkaana ja Nebukadnessarin poikana, joskin "poika" voidaan ymmärtää kuvaannollisesti miespuoliseksi jälkeläiseksi.


title: Belsassar

text: Belsassar esitetään Danielin kirjassa diktaattorina ja elostelijana; sen sijaan, että hän olisi persialaisvaaran uhatessa organisoinut Babylonin puolustuksen, hän vietti aikaansa huvituksissa. Danielin kirjan mukaan Belsassaria varoitettiin hänen tulevasta kohtalostaan yliluonnollisella enteellä: tyhjästä ilmestynyt käsi piirsi palatsin seinään kesken pitojen kryptisen tekstin, jonka juutalainen profeetta Daniel selitti olevan viesti Jumalalta ja tarkoittavan "mene, mene tekel ufarsin" eli "laskettu, laskettu, punnittu, jaettu". Sanat vihjasivat siihen, että Belsassarin päivät olivat luetut ja hänen valtakuntansa tultaisiin pian jakamaan. Tunnetuksi on muodostunut varsinkin sanan "tekel" selitys ""Sinut on punnittu ja kevyeksi havaittu"". Seuraavana yönä viholliset murtautuivat sisään ja surmasivat Belsassarin. Danielin kirjan mukaan Belsassarin valta siirtyi seuraavaksi meedialaiselle Dareiokselle, mutta historiallisesti Belsassarin ja Kyyroksen väliin ei ole mahdollista sijoittaa ylimääräistä hallitsijaa.


title: Belsassar

text: Sijaistoimintoa, jossa vaaran uhatessa defenssireaktion sijasta aletaan huvitella, on joskus kutsuttu nimellä "Belsassarin pidot".


title: Benedictus Nursialainen

text: Pyhä Benedictus (Benediktus) Nursialainen (480–543 jaa.) oli läntisen kristillisen luostarilaitoksen isä, Montecassinon apotti ja tradition mukaan pyhän Scholastican kaksoisveli. Benedictus Nursialaista kunnioitetaan katolisessa kirkossa, vanhakatolisessa kirkossa, ortodoksisessa kirkossa, orientaaliortodoksisissa kirkoissa ja anglikaanisessa kirkossa ja hänen muistopäiväänsä vietetään 21. maaliskuuta tai 11. heinäkuuta. Pyhä Benedictus on Nursian, Kristus Kuninkaan instituutin, Euroopan, munkkien, sääntökuntalaisten, mestariensa omaisuutta rikkoneiden palvelijoiden, maanviljelijöiden, maataloudellisten työntekijöiden, luolatutkijoiden, italialaisten arkkitehtien, koululasten ja opiskelijoiden, rakennusinsinöörien, kupariseppien, heraldiikan, kiusausten, ruususairauden, nokkosihottuman, kuumeen, munaissairauden, sappikivien, tulehdussairauksien ja kuolevien ihmisten suojeluspyhimys, sekä suojeluspyhimys myrkkyä ja noituutta vastaan. Suomessa muistopäivä näkyy kalenterissa sen verran, että päivä on Benedictus-nimen suomalaisen muodon Pentin nimipäivä. Hänen tunnuksiaan ovat kello, rikkoutunut kuppi ja käärme symboloimassa myrkkyä, rikkoutunut tarvekalu, rikkoutunut tarjotin, sauva ja korppi.


title: Benedictus Nursialainen

text: Pyhällä Benedictuksella on yleisessä roomalaiskatolisessa kalenterissa kalenterissa muistopäivä ja vuoden 1960 roomalaiskatolisessa kalenterissa 3. luokan juhla. Häntä kunnioitetaan roomalaiskatolisessa messussa seuraavalla latinankielisellä kollehtarukouksella:


title: Benedictus Nursialainen

text: ""Orémus. Intercessio nos, quaesumus Domine, beati Benedicti Abbatis commendet: ut quod nostris meritis non valemus, eius patrocinio assequamur.""


title: Benedictus Nursialainen

text: Pyhä Gregorius Suuri kertoo pyhän Benedictuksen elämäkerran neliosaisen kirjasarjansa "Dialogi" toisessa osassa. Pyhä Benedictus syntyi vuonna 480 roomalaisen yläluokan perheeseen. Arviolta hieman alle kaksikymmentävuotiaana hän alkoi tuntea tuttaviensa pahan elämän merkityksen ja ehti rakastua naiseen, mutta vetäytyi kaupunki- ja aateliselämästä ja alkoi elää askeettisesti kallioluolassa, jonne hänelle tuotiin ruokaa. Kolmen vuoden kuluttua hän asettui muiden varhaisten munkkien kanssa lähelle Subiacoa, jossa hän pian saavutti kuuluisuutta pyhyydellään. Benedictus perusti sittemmin useita luostareita, joista kuuluisin on vuonna 529 Rooman ja Napolin välille perustettu Montecassinon luostari. Pyhän Benedictuksen opetuslapsi Constantinus jatkoi Montecassinon luostarin apottina. Montecassinon luostarista tulikin länsimaisen luostarilaitoksen esikuva. Benedictuksen laatima luostarisääntö on pohja läntiselle luostarilaitokselle. Se kirjoitettiin järjestämään munkkien elämää yhteisönä. Säännön perusperiaatteita ovat rukoilu ja työn tekeminen (lat. "Ora et Labora"), kuuliaisuus sekä ”paikallaan pysyminen” (lat. "stabilitas"), mikä tarkoittaa, että munkki elää elämänsä pääsääntöisesti siinä luostarissa, mihin asettuu. Sääntökuntaa kutsutaan hänen mukaansa benediktiineiksi.


title: Benediktiinit

text: Benediktiinit OSB, "Ordo Sancti Benedicti" ("benediktiiniläiset" on vanhempi termi, jota on syytä välttää), on katolinen ja joissain tapauksissa myös anglikaaninen ja protestanttinen joukko luostareita. Katolisessa kirkossa ne muodostavat "benediktiinisen konfederaation". Se ei ole sääntökunta keskusjohtoisessa mielessä, vaan löyhä yhteenliittymä lähes itsenäisiä luostareita, jotka ovat liittyneet "kongregaatioiksi" ja lopulta konfederaatioksi Rooman Sant'Anselmon priimasapotin (abbas priimas) muodolliseen alaisuuteen. Benediktiinisääntöä voivat seurata myös jotkut anglikaaniset ja protestanttiset yhteisöt, mutta ne eivät kuulu katoliseen konfederaation. Jokainen benediktiiniyhteisö tulkitsee oman apottinsa tai abbedissansa johdolla luostarisääntöä ja toimii itsenäisesti, kuitenkin jonkin benediktiinikongregaation jäsenenä ja yhteydessä kunniavirkaa hoitavaan priimasapottiin.


title: Benediktiinit

text: Jo ennen Benedictusta lännessä oli luostareita. Niistä todistaa ns. "Regula Magistri – Mestarin Sääntö", johon Benedictus paljolti perustaa oman sääntönsä. Benedictus perusti ensimmäisen luostarinsa Italian Subiacoon, ennen kuin siirtyi Monte Cassinoon noin vuonna 530. Monte Cassinon luostari tuli esikuvaksi länsimaiselle luostarilaitokselle. Luostarisääntö velvoitti munkkeja (ja myöhemmin myös nunnia Benedictuksen sisaren, pyhän Scholastican innoittamina) säännöllisten liturgisten hetkipalvelusten ohella ruumiilliseen työhön, tosin ruumiilliseksi työksi laskettiin myös kirjojen jäljentäminen ja opiskelu. Veljes- ja sisarkunnan tunnuslauseeksi on usein mainittu: "Rukoile ja tee työtä". Benediktiinien vanhin tunnuslause on kuitenkin: "Pax – rauha", joka esiintyy myös useissa veljes- ja sisarkunnan tunnuksissa. Benediktiinit eivät myöhempien veljes- ja sisarkuntien tapaan lupaa "köyhyyttä kuuliaisuuta ja naimattomuutta", vaan: "kuuliaisuutta, elämäntapojen kääntymystä ja stabiliteettia" ("oboedientia, conversatio morum et stabilitas loci"). Viimeksi mainittu tarkoittaa uskollisuutta sille luostariyhteisölle ja paikalle, johon liitytään. Benediktiineillä oli varhaiskeskiajalla huomattava asema teologeina, historiankirjoittajina ja käsikirjoitusten säilyttäjinä sekä koko läntisen Euroopan kristillistäjinä. Ensimmäinen painettuna julkaistu kokoelma varhaisia kristillisiä ja kirkkoisien tekstejä perustui ranskalaisten mauristibenediktiinien työhön. Myös useat paavit ovat olleet benediktiinejä Gregorius Suuresta (n. 540 – 604) alkaen.


title: Benediktiinit

text: Benediktiinit olivat ensimmäisellä kristillisellä vuosituhannella jokseenkin ainoa luostariyhteisöiden verkosto ja suurelta osin benediktiinien ansiosta länsimainen uskonnollinen, filosofinen ja kirjallinen kulttuuri säilyi kansainvaellusten Länsi-Euroopassa.


title: Benediktiinit

text: Suurimpia ja tunnetuimpia benediktiinikongregaatioita ovat Solesmes, subiaco-kassineesinen (jolla on kongregaatioiden joukossa erityinen asema siksi, että sen vanhimmat luostarit ovat Benedictuksen itsensä perustamia) ja amerikkalais-kassineesinen kongregaatio. Näiden lisäksi on lukuisia muita. Myös olivetaanit, kamaldoleesit, vallobrosiaanit ja silvestriinit kuuluvat benediktiinikonfederaatioon. Tunnettuja luostarerita ovat Monte Cassino ja Subiaco nykyisessä Italiassa, Solesmes ja La-Pierre-qui Vire Ranskassa ja Collegeville Yhdysvalloissa. Myös Saksassa, Itävallassa ja Sveitsissä on useita vanhoja luostariyhteisöitä. Benediktiineillä on myös maallikkojäseniä (obl.s.b). Suomen lähimpiä luostareita ovat nykyään Ruotsissa nunnaluostari Mariavall ja miesten Sankt Benedikts Hus.


title: Benediktiinit

text: Benediktiinijärjestön sisällä syntyi myöhemmin useita uudistusliikkeitä, joista huomattavimmat ovat niin sanottu Clunyn liike, joka syntyi nimikkoluostarinsa ympärille 900-luvulla, sekä sisterssiläisjärjestö, sistersiaanit, joka sai alkunsa Citeaux'n benediktiiniluostarista vuonna 1098. Sistersiaanit eivät kuitenkaan kuulu benediktiinikonfederaatioon, vaikka seuraavatkin samaa sääntöä. Kuitenkin vasta 1200-luvulta alkaen saarnaaja- ja kerjäläisveljestöt (dominikaanit ja fransiskaanit) alkoivat syrjäyttää benediktiinisääntökunnan asemaa läntisessä kirkossa.


title: Benediktiinit

text: Benediktiineillä on myös maallikkojäseniä, jotka ovat kiinnittäytyneet johonkin tiettyyn luostariyhteisöön. He eivät välttämättä asu luostarissa, mutta kuuluvat sen piiriin ja hengelliseen ohjaukseen. He voivat käyttää nimensä jäljessä lyhennettä: OblSB tai obl.s.b.


title: Michel Houellebecq

text:
Michel Houellebecq [miʃɛl wɛlbɛk], oik. Michel Thomas (s. 26. helmikuuta 1958 Réunion), on ranskalainen kirjailija. Hän on Ranskan kiistellyimpiä ja tunnetuimpia kirjailijoita.
Houellebecqin äiti oli lääkäri ja isä hiihdonopettaja ja vuoristo-opas. Hän syntyi Réunionin saarella, mutta hänet lähetettiin viisikuukautisena asumaan Algeriaan äidin äidin luokse. Houellebecq on todennut katkerahkosti että "Vanhempani menettivät kiinnostuksensa olemassaolooni hyvin varhain." Hän asui Algeriassa vuoteen 1961 asti.


title: Michel Houellebecq

text: Vuonna 1961 Houellebecq lähetettiin Ranskaan asumaan isänsä äidin luona. Isän äiti oli omaa sukua Houellebecq ja Michel Thomas päätti myöhemmin käyttää tätä nimeä kirjailijanimenään.


title: Michel Houellebecq

text: Myöhemmin Houellebecq kävi Pariisissa Lycée Henri Moissaria ja kävi Lycée Chaptalin valmennuskursseja päästäkseen johonkin Ranskan eliittikouluista. Vuonna 1975 hän aloitti opinnot Institut National Agronomique Paris-Grignonissa ja aloitti runojen kirjoittamisen. Agronomiksi Houellebecq valmistui vuonna 1980. Hän avioitui ja liitosta syntyi poika. Avioliitto päättyi eroon ja Houellebecq kärsi masennuksesta. Hän jatkoi kirjoittamista ja esikoisrunokokoelma ilmestyi vuonna 1985. Vuonna 1991 hän julkaisi nuoruuden idolinsa H.P. Lovecraftin elämäkerran. Samoihin aikoihin hän työskenteli tietotekniikan parissa. Maineeseen Houellebeq nousi esikoisromaanillaan "Halujen taistelukenttä" joka ilmestyi vuonna 1994.


title: Michel Houellebecq

text: "Contre le monde, contre la vie" on H. P. Lovecraftia käsittelevä teos. Se sisältää Stephen Kingin esipuheen, Houellebecqin pitkän esseen Lovecraftin teoksista ja elämästä ja kaksi Lovecraftin pitkää novellia, "The Call of Cthulhu" ('Cthulhun kutsu') ja "The Whisperer of Darkness" ("Kuiskaus pimeässä") ranskaksi käännettyinä.


title: Michel Houellebecq

text: Houellebecqin teos "Alistuminen" ("Soumission") ilmestyi samana päivä 7. tammikuuta 2015 kuin Charlie Hebdon lehteen tehtiin hyökkäys. Houellebecqin kuva oli tuolloin tuoreimman lehden kannessa, ja hänet otettiin poliisisuojelukseen, vaikka ei ollut tiedossa, liittyikö kuva tai tuore kirja iskuun. Houellebecqin teos on saanut ristiriitaisen vastaanoton. Sitä on toisaalta sanottu islamofobiseksi, rasistiseksi ja seksistiseksi ja väitetty sen myötäilevän äärioikeistoa. Muun muassa vasemmistolaisen Libérationin päätoimittaja Laurent Joffrinin mukaan kirjan "myötä laitaoikeiston ideat nousivat – tai tekivät paluun – vakavasti otettavaan ranskalaiseen kirjallisuuteen" ja se "ylevöittää Kansallisen rintaman ideat". Toisten näkemysten mukaan se kertoo avoimesti nykypäivästä tai ainakin tulevasta. Filosofi Alain Finkielkrautin mukaan Houellebecq on mies "joka tarkkailee maailmaa avoimin silmin ja joka ei anna poliittisen korrektiuden pelotetella itseään". Houellebecq kieltää tehneensä kirjaa provokaatioksi, joskin myöntää ettei kuvaus ole todellinen ainakaan vuosikymmeniin. "Kiihdytän historiaa, mutta ei, en voi sanoa, että kirja on provokaatio."


title: Joukahainen

text: Joukahainen on Kalevalan ja kalevalaisten kansanrunojen henkilö, nuori ja laiha Lapin tietäjä. Hän esiintyy muun muassa Väinämöisen vihollisena kertomuksissa, jotka liittyvät maailman syntyyn.


title: Joukahainen

text: Joukahainen kadehti Väinämöisen laulutaidosta kerrottuja huhuja, ja päätti mennä haastamaan tämän miekan mittelöön eli kaksintaisteluun. Hän matkusti kolme päivää, kunnes törmäsi Väinämöisen rekeen. Väinämöinen ei suostunut miekkailemaan, vaan keksi muita kilpailuja paremmuuden selvittämiseen. He loihtivat kilpaa, jonka päätteeksi Väinämöinen lauloi hänet suohon. Suosta pelastautuakseen Joukahainen lupasi Väinämöiselle siskonsa Ainon puolisoksi. Aino kuitenkin hukuttautui, sillä hän ei halunnut vaimoksi vanhalle Väinämöiselle. Siskonsa menetyksestä suuttuneena Joukahainen ampui merta ylittävää Väinämöistä varsijousellaan ja suisti tämän mereen.


title: Joukahainen

text: Joukahaisella on kansantaruissa muitakin nimiä, kuten Joutavoinen ja Jompainen. Joskus hänen nimeään ei mainita, vaan sanotaan hänen vain olevan lappalainen kyyttösilmä.


title: Joukahainen

text: Kalevalaisessa kansanrunoudessa, sellaisena kuin Elias Lönnrot ja muut runonkerääjät sitä kohtasivat matkoillaan, Joukahainen taisteli Väinämöisen kanssa jo maailman luomisen aikoihin. Yleinen maailman syntykertomus alkaa sillä, että kerrotaan lappalaisen vihaavan Väinämöistä ja vaanivan tätä. Väinämöinen ratsastaa veden päällä, ja lappalainen ampuu hänet mereen. Jotkut kertomukset ulottuvat vielä aikaisempiin tapahtumiin. Niissä Väinämöinen ja Joukahainen ovat saman äidin, Iro-neidon lapsia. He lähtevät yhtä matkaa kulkemaan, mutta ajautuvat erilleen ja käyvät toistensa kimppuun. Väinämöinen voittaa joko taikansa tai miekkansa avulla, mutta katkera Joukahainen kostaa. maailmankaikkeus syntyy, kun sotka munii munansa Väinämämöisen polvelle, kun hän on suistunut veteen.


title: Joukahainen

text: Kalevalan kokoaja Elias Lönnrot siirsi Joukahaisen ja Väinämöisen kilpalaulannan kuitenkin huomattavasti luonnollisempiin olosuhteisiin sekä aikaan, kun maailma oli jo hyvän aikaa valmistunut.


title: Joukahainen

text: Paljon on siis tapahtunut jo ennen maailman syntymää. Tässä ei ole myyttisen maailmankuvan puitteissa mitään outoa tai ristiriitaista. Monien kansojen, myös suomalaisten mytologiassa ennen maailman syntymää vallitsi alkuaika, jolloin jumalaiset ensimmäiset olennot vaikuttivat ja tekivät ensimmäisiä asioita. Näistä olennoista ja niiden tekemisistä polveutuvat maailman piirteet. Lappalaisen ja Väinämöisen yhteenotoista polveutuu paitsi eräänlaisena "sivutuotteena" maailmankaikkeus, myös lappalaisten ja muidenkin noitien oletettu katkera vihamielisyys, ja ihmisten vihanpito yleensäkin.


title: Joukahainen

text: Kaikista todellisista ja myyttisistä vihollisista juuri lappalainen koettiin perustavimmaksi ensimmäiseksi viholliseksi, vihollisuuden perikuvaksi. Tämä saattoi johtua siitä, että lappalaiset edustivat mytologian pahinta ilmansuuntaa, pohjoista. Toisaalta tämä päävihollinen oli kuitenkin alun perin Väinämöisen veli. Ehkä Joukahaisesta tuli varsinaisesti Lappalainen vasta hänen alkaessaan hautoa kostoa. Vasta silloin häntä alettiin nimittäin tarinoissa kutsua lappalaiseksi, ja tuolloin hän sai lapinnoidan tunnusmerkit, katkeran taikavoimaisen vihan ja noidannuolet.


title: Joukahainen

text: Joukahaisen myöhemmistä vaiheista tiedetään varsin vähän. Ehkä hänen ajateltiin ottavan aika ajoin yhteen sankarien kanssa. Eräs runonlaulaja kertoi itse Pohjolan isännän olevan Joukahainen, mutta tämä on vain yksittäinen tieto. Tällä hän tarkoitti Pohjolan hääjuhlista kertovissa tarinoissa esiintyvää isäntää. Myyttiset Pohjolan häät tapahtuvat kuitenkin toisissa kertomuksissa aivan toisessa paikassa, nimittäin Päivölässä, joka lienee alkuperäisempi tapahtumapaikka. Päivölän isännäksi Joukahainen tuskin kuitenkaan sopisi.